Sembilan kematian di lima negeri

Lima sahaja negeri yang merekodkan kes kematian akibat komplikasi Covid-19 dalam tempoh 24 jam semalam, lapor Kementerian Kesihatan (KKM), hari ini.

Dalam tempoh itu sembilan kes kematian dilaporkan, termasuk seorang yang meninggal dunia sebelum sempat diberi rawatan di hospital atau dikategorikan sebagai kes brought in death (BID).

Menerusi kemas kini laman sesawang Covidnow tengah malam tadi, KKM memaklumkan sejak awal 2020 lalu hingga semalam seramai 31,892 pesakit meninggal dunia akibat Covid-19, termasuk 6,428 kes BID.

Dua negeri – Johor dan Terengganu masing-masing merekodkan tiga kes kematian semalam, serta masing-masing satu di Perak, Sabah dan Selangor.

Angka terbaharu itu menjadikan jumlah kematian di Johor meningkat kepada 3,903 kes termasuk 496 kes BID.

Johor yang akan berdepan Pilihan Raya Negeri (PRN) tidak lama lagi berada di tangga kedua dari segi jumlah kumulatif kes positif selepas Selangor, dengan merekodkan 254,001 kes.

Sejak seminggu lalu, 40.0 peratus kes kematian di Johor melibatkan pesakit berusia 80 tahun dan ke atas; diikuti 30.0 peratus (60-69 tahun); 20.0 peratus (70-79 tahun); dan 10.0 peratus (50-59 tahun).

Daripada jumlah kumulatif positif, 240,696 pesakit telah sembuh dan 9,412 kes aktif, termasuk 8,540 pesakit yang menjalani kuarantin di rumah; 468 ditempatkan di PKRC; 386 dimasukkan ke hospital; dan 18 dirawat di unit rawatan rapi (ICU) dengan sembilan daripadanya memerlukan alat bantuan pernafasan.

Sepanjang minggu ini, 24.9 peratus individu berusia 18 hingga 29 tahun di negeri itu telah dijangkiti Covid-19; diikuti 19.0 peratus (30-39 tahun); 11.0 peratus (40-49 tahun); dan 10.2 peratus (12-17 tahun).

Sebanyak 9.5 peratus jangkitan juga melibatkan kanak-kanak berusia lima hingga 11 tahun; diikuti 9.3 peratus individu 50 hingga 59 tahun; 6.3 peratus (0-4 tahun); 6.0 peratus (60-69 tahun); 2.8 peratus (70-79 tahun); dan 1.1 peratus (80 tahun ke atas).

Seramai 3,050,401 atau 80.7 peratus individu di negeri itu telah lengkap divaksinasi, 3,082,270 atau 81.5 peratus menerima sekurang-kurangnya satu dos, dan 1,112,296 lagi menerima dos penggalak.

Sehingga semalam juga sebanyak 36 daripada 1,178 kluster yang dikesan di Johor masih aktif. Daripada jumlah itu 12 melibatkan tempat kerja; pendidikan (lapan); kumpulan berisiko tinggi (tujuh); import (empat); masing-masing dua kluster keagamaan dan komuniti; serta satu kluster pusat tahanan.

Sehingga semalam, negara merekodkan 2,832,945 kumulatif positif, termasuk 15,946 kes import. Daripada jumlah kes positif itu seramai 2,755,933 pesakit telah sembuh, dan 45,120 kes masih aktif dengan menunjukkan trend peningkatan sejak beberapa hari lalu.

Daripada jumlah kes aktif itu, 37,491 pesakit menjalani kuarantin di rumah; 4,644 ditempatkan di PKRC; 2,842 dimasukkan ke hospital; dan 143 dirawat di ICU, termasuk 53 yang memerlukan alat bantuan pernafasan.

Sepanjang minggu yang berakhir semalam, kadar jangkitan lebih banyak melibatkan individu berusia 18 hingga 29 tahun dengan catatan 25.6 peratus; diikuti 19.1 peratus (30-39 tahun); 13.2 peratus (12-17 tahun); dan 10.9 peratus (40-49 tahun).

Sebanyak 9.0 peratus jangkitan pula melibatkan individu berusia 50 hingga 59 tahun; 8.6 peratus (5-11 tahun); 5.8 peratus (60-69 tahun); 4.8 peratus (0-4 tahun); 2.3 peratus (70-79 tahun); dan 0.7 peratus (80 tahun ke atas).


PH semasa jadi kerajaan tak pernah buat ketetapan batal SOSMA: Muhyiddin

Ahli Parlimen Pagoh, Tan Sri Muhyiddin Yassin mendedahkan semasa pentadbiran kerajaan Pakatan Harapan (PH) sebelum ini tidak pernah ada ketetapan yang dibuat berhubung keputusan untuk membatalkan Akta Kesalahan Keselamatan (Langkah-Langkah Khas) 2012 (SOSMA).

Muhyiddin semasa menjadi Menteri Dalam Negeri ketika PH memerintah selama 22 bulan memberitahu Dewan Rakyat tidak pernah ada keputusan dibuat Kabinet dipimpin Perdana Menteri Tun Dr Mahathir Mohamad untuk memansuhkan undang-undang tersebut yang kini dipertikaikan blok pembangkang pula.

“Waktu saya mengambil tindakan itu tidak ada keputusan daripada katalah contoh Jemaah Menteri yang dipimpin oleh Langkawi untuk mengatakan batal semula ke ataupun jangan mengambil langkah sebegitu ke.

“Ya, saya tertakluk pada arahan Kabinet walaupun kuasanya terletak di bawah Menteri Dalam Negeri. Tak ada.

“Malahan waktu itu tidak ada juga satu keputusan mengatakan kita batalkan SOSMA. Saya masih ingat. Bukanlah lama sangat, 2018, 2019 sampai 2020,” katanya semasa perbahasan berhubung Usul untuk melanjutkan tempoh kuat kuasa Subseksyen 4(5) SOSMA hari ini.

Jelasnya, ekoran tidak ada keputusan dan pendirian dibuat kerajaan PH ketika itu, ia ditafsirkan mungkin kerajaan ketika itu berpendapat SOSMA perlu dikekalkan bagi menangani jenayah yang serius.

“Jadi atas dasar itu saya percaya waktu saya berada bersama pihak PH pun kata mungkin perlu ada SOSMA, tidak ada keputusan spesifik dibuat waktu itu,” katanya lagi.

Pemimpin DAP semasa perbahasan di Dewan Rakyat hari ini membangkitkan berhubung penahanan wakil rakyat mereka yang ditahan dibawah SOSMA sebelum ini dan tidak berpuas hati terhadap tindakan diambil pihak polis.

Terdahulu, Menteri Dalam Negeri, Datuk Seri Hamzah Zainudin membentangkan usul tersebut awal hari ini selepas ia ditolak pada Mac lalu di Dewan Rakyat kerana gagal mendapat sokongan majoriti di Dewan Rakyat.

Dalam pembentangan kali ini, Hamzah mengusulkan ia dilanjutkan lima tahun lagi mulai 31 Julai ini, bagi membolehkan pihak berkuasa terus menggunakan peruntukan kuasa khas mengikut subseksyen berkenaan.

Langkah itu akan membolehkan polis melanjutkan tempoh penahanan individu yang ditangkap dan ditahan mengikut SOSMA sehingga 28 hari.

Ketika membentangkan usul itu, Hamzah menegaskan Subseksyen 4(5) SOSMA perlu dilanjutkan bagi memberi tempoh mencukupi untuk polis melengkapkan siasatan, dalam usaha menangani ancaman terhadap kedaulatan negara, keselamatan dan ketenteraman awam.

Tegasnya, siasatan membabitkan kesalahan keselamatan, khususnya jenayah keganasan dan jenayah terancang, adalah rumit dan kompleks serta memerlukan masa untuk dilengkapkan.

Katanya, lanjutan masa itu diperlukan polis bagi mendapatkan keterangan daripada individu ditahan ketika pengumpulan bukti bagi tujuan pendakwaan, termasuk pengesanan rakan subahat yang masih bebas.

Pada masa sama, beliau menjelaskan walaupun SOSMA memperuntukkan 28 hari untuk siasatan, realitinya polis hanya mempunyai tempoh 21 hari.

Katanya, polis perlu menyerahkan Kertas Siasatan yang lengkap kepada Jabatan Peguam Negara untuk arahan lanjut ketika tujuh hari sebelum tamat tempoh 28 hari berkenaan.

“Tempoh 28 hari ini sangat penting kerana polis memerlukan masa terutamanya bagi meyakinkan saksi untuk memberikan pernyataan kerana ia membabitkan keselamatan saksi dan ahli keluarga,” katanya.

Hamzah turut menegaskan tidak wajar untuk membandingkan SOSMA dengan Akta Kesalahan Keselamatan (ISA) 1960, kerana banyak perbezaan yang digubal untuk membuktikan SOSMA memberi peluang dan hak yang cukup untuk orang tahanan dari sudut undang-undang.

“Jika kita ingin berhujah mengenai konsep keadilan, akta ini juga memberikan keadilan buat orang yang ditahan, seperti peluang berjumpa peguam dan kes kesalahan keselamatan ini juga dibicarakan di Mahkamah Tinggi.

“Perlu diingat, keadilan perlu dilihat dalam konteks yang lebih luas dan keselamatan negara serta rakyat secara keseluruhan adalah sesuatu yang perlu diberi keutamaan,” katanya.


Desak menteri berundur, lain pula kata Ketua Penerangan UMNO

Ketua Penerangan UMNO, Shahril Sufian Hamdan berharap menteri UMNO dalam Kabinet kerajaan Perikatan Nasional (PN) menimbang kepentingan rakyat sebelum meletak jawatan.

Dengan nada berbeza daripada beberapa pemimpin kanan UMNO yang lain, beliau berkata:

“Adakah menarik diri sekarang satu langkah yang bijak? Itu mesti dibincang. Mungkin kita berasakan bahawa ia adalah yang terbaik untuk UMNO, tetapi ia akan memberi kesan kepada rakyat.

“Oleh itu UMNO juga mesti mempertimbangkannya dan saya yakin ia akan dipertimbangkan.”

Beliau ditemui pemberita selepas menjadi panelis dalam forum demokrasi anjuran Institut Strategi Antarabangsa (ISI) di Kuala Lumpur, hari ini.

Isu meminta menteri Kabinet daripada UMNO meletak jawatan disaran Pengerusi Jemaah Penasihat UMNO, Tengku Razaleigh Hamzah, selepas parti itu bersetuju memutuskan hubungan dengan Bersatu.

Ia disusuli dengan kenyataan Presiden UMNO, Datuk Seri Ahmad Zahid Hamidi yang mencabar menteri daripada UMNO untuk meletak jawatan serta-merta daripada Kabinet yang dipimpin Tan Sri Muhyiddin Yassin.

Namun, cabaran Zahid kemudian disahut beberapa menteri  yang mendesak pemilihan parti UMNO diadakan segera.


Peruntukan ADUN PAS di Pahang dihentikan selepas UMNO berkuasa di Putrajaya

Kerajaan negeri Pahang menghentikan penyaluran peruntukan kepada semua Ahli Dewan Undangan Negeri (ADUN) PAS sejak Januari lalu, dedah seorang wakil rakyatnya.

Langkah menghentikan penyaluran peruntukan itu dibuat selepas UMNO kembali berkuasa di Putrajaya, kata ADUN Panching, Tarmizi Yahaya kerana semasa Perikatan Nasional (PN) menjadi Kerajaan Persekutuan peruntukan masih lagi diterima semua ADUN PAS sebelum ini.

“Kami ADUN PAS tak terima peruntukan sebanyak RM20,000 sejak Januari. Ia ditamatkan tanpa sebarang notis. Kami tak dimaklum, tak dipanggil berjumpa untuk berbincang,” katanya dipetik laporan FMT.

Jelasnya, krisis dalam Muafakat Nasional (MN) mungkin menjadi punca UMNO tidak menyalurkan peruntukan kepada ADUN PAS lagi.

“Ada kemungkinan (tamat sebab MN), sebab bila ada isu di peringkat MN, bermula dari situ, UMNO mula hentikan peruntukan,” jelasnya lagi.

Tarmizi juga mendesak UMNO-Barisan Nasional (BN) Pahang memberikan penjelasan berhubung perkara itu.

Untuk rekod, PAS mempunyai lapan wakil rakyat dalam Dewan Undangan Negeri (DUN) Pahang.

Semalam, Ketua Pemuda PAS, Ahmad Fadhli Shaari mendedahkan ADUN PAS di Pahang tidak menerima sebarang peruntukan dari kerajaan negeri pimpinan UMNO-BN.

Berbeza dengan situasi di Kelantan dan Terengganu, di mana ADUN UMNO masih menerima peruntukan daripada kerajaan negeri, walaupun tidak bersama dalam pentadbiran.

Mengambil kira situasi di negeri pimpinan PAS, iaitu Terengganu, Kelantan dan Kedah yang masih menyalurkan peruntukan sama rata kepada ADUN UMNO, Tarmizi mahu ia turut diamalkan di Pahang demi agenda pembangunan umat Melayu Islam di negeri itu.

“Ikutnya, (kerajaan) Umno Pahang dapat peruntukan daripada kerajaan pusat, dia kena ingat antara jasa dia dapat peruntukan itu ialah hasil dukungan Bersatu dan PAS di peringkat pusat.

“Peruntukan (disalurkan kerajaan pusat), kerajaan negeri ambil, tapi tak disalurkan kepada ADUN PAS. Ini tidak adillah,” ujarnya lagi.


Penyata pinjaman bukti hutang Felda dilupus pada 2021 : Peneroka

Perdana Menteri, Datuk Seri Anwar Ibrahim dilihat mengelirukan rakyat apabila mendakwa pendahulunya, Tan Sri Muhyiddin Yassin tidak melaksanakan pelupusan hutang Felda.

Peneroka generasi pertama Felda Taib Andak, Tosrin Jarvanthi, 73 berkata penyata pinjaman menjadi bukti pelupusan sebahagian hutangnya dibuat pada 2021.

“Saya tampil sebagai peneroka Felda yang mahu membetulkan apa yang diperkatakan tentang hutang peneroka Felda ketika Muhyiddin menjadi perdana menteri.

“Sejak saya menjadi peneroka pada 1979, itulah kali pertama saya lalui detik bersejarah hutang peneroka Felda dihapuskan.

“Malah saya sendiri pergi ke pejabat pengurusan Felda Taib Andak untuk mengambil penyata pinjaman peneroka dan perkara itu terbukti benar,” katanya, lapor Sinar Harian.

Jumaat lalu, Anwar mendakwa langkah melupuskan hutang peneroka tidak dibuat oleh kerajaan Perikatan Nasional (PN) sebelum ini dan perkara itu berterusan sehingga beliau mengambil alih kerajaan.

Malah, ketika melawat Universiti Utara Malaysia (UUM) pada Sabtu, Anwar memberitahu beliau baru sahaja selesai menandatangani pelupusan hutang tersebut pada akhir Jun.

Namun kenyataan Pengerusi PH itu dipertikai  warga peneroka Felda di media sosial.

Pada 2021, Muhyiddin ketika menjadi Perdana Menteri mengumumkan kerajaan bersetuju melupuskan sebahagian pinjaman peneroka Felda berjumlah RM8.3 bilion secara bersyarat.

Susulan dakwaan Anwar itu, Muhyiddin menegaskan pelupusan hutang peneroka Felda sudah dilaksanakan di bawah pentadbirannya sambil menyifatkan Anwar sebagai berbohong besar mengenai isu pelupusan hutang tersebut.

Bekas perdana menteri itu turut memaklumkan pelupusan itu disahkan sendiri oleh menteri di Jabatan Perdana Menteri dalam jawapan Parlimen pada 23 Februari lalu.

Sementara itu, generasi kedua, Khairol Nizam Kusnin, 38 berkata pada awalnya dia tidak mempercayai pengumuman penghapusan hutang Felda yang dibuat Muhyiddin, dua tahun lalu.

Namun katanya, selepas penyata pinjaman peneroka dikeluarkan pejabat pengurusan Felda ternyata sangkaannya meleset kerana ternyata benar sebahagian hutang peneroka dihapuskan ketika itu.

“Sebagai anak muda, saya harap kerajaan dan Felda dapat memberikan kenyataan yang jelas dengan bukti agar tidak mengelirukan golongan peneroka dan generasi kedua Felda di seluruh negara,” katanya.


Fadzlette beritahu dia tak pasti Zahid arah Mazlina urus wang

Saksi kedua pembelaan kes Datuk Seri Ahmad Zahid Hamidi, hari ini memberitahu Mahkamah Tinggi Kuala Lumpur bahawa dia tidak pasti sama ada saksi pendakwaan ke-90, Mejar Mazlina Mazlan@Ramly diarah oleh Presiden UMNO itu untuk menguruskan wang, termasuk kad kredit.

Pengarah Media Presiden UMNO, Datuk Fadzlette Othman Merican Idris Merican berkata demikian ketika disoal Timbalan Pendakwa Raya Raja Rozela Raja Toran, dalam perbicaraan Zahid terhadap pertuduhan pecah amanah, rasuah dan pengubahan wang haram membabitkan RM31 juta dana Yayasan Akalbudi (YAB).

Fadzlette telah berkhidmat dengan Zahid selama 11 tahun, bermula dari 2011 ketika dia menjadi pengarah media kepada Zahid yang juga Menteri Pertahanan ketika itu.

Dia kemudiannya bertugas sebagai Setiausaha Akhbar ketika Zahid menjadi Menteri Dalam Negeri dan Timbalan Perdana Menteri sehingga Mei 2018, sebelum bertukar kepada peranannya sekarang.

Memetik BH, ketika menjawab soalan di hadapan Hakim Datuk Collin Lawrence Sequerah, Fadzlette, juga berkata dia tidak mengetahui sama ada Mazlina mendapat kebenaran daripada Zahid untuk membayar kad kredit dan menggunakan cop tandatangannya.

Terdahulu dalam prosiding sebelah pagi, bekas pegawai kanan tentera berpangkat mejar jeneral itu membaca pernyataan saksi yang merujuk Zahid sebagai bos yang pemurah dan tidak suka menunjuk-nunjuk.

Fadzlette juga dilaporkan berkata dia tahu tentang isu-isu kecuaian Mazlina kerana Zahid pernah memaklumkan kepadanya dan mengarahkannya memantau tindakan bekas setiausaha eksekutif Zahid kerana pangkatnya (Fadzlette) lebih tinggi dalam angkatan tentera.

“Saya memaklumkan kepada Mejar Mazlina berkenaan pesanan yang disampaikan oleh Ahmad Zahid itu. Saya pernah meminta Mejar Mazlina untuk menunjukkan penyata-penyata kad kredit dan cek-cek yang disediakan sebelum dibawa untuk ditandatangani oleh Ahmad Zahid.

“Bagaimanapun, Mejar Mazlina sentiasa memberikan pelbagai alasan dan helah serta tidak pernah menunjukkan kepada saya apa yang diminta oleh saya. Perkara ini berterusan dan adakalanya disebabkan tugasan rasmi saya yang berterusan, saya juga terlepas pandang untuk memantau dan mengambil tindakan susulan ke atas Mejar Mazlina berhubung perkara ini,” dakwa Fadzlette.

Bagaimanapun, pada sesi perbicaraan petang tadi Fadzlette diasak bertalu-talu oleh pihak pendakwaan ketika disoal balas.

Pada sesi soal balas Fadzlette ditanya berhubung keterangannya bahawa dia meminta Mazlina menunjukkan kepadanya penyata kad kredit dan cek yang disediakan sebelum dibawa untuk ditandatangani.

Pada peringkat itu, Raja Rozela mencadangkan tugas untuk meminta dokumen terbabit adalah di luar bidang skop kerja Fadzlette yang hanya setiausaha akhbar timbalan perdana menteri ketika itu.

Raja Rozela kemudian mempersoalkan tindakan saksi yang dikatakan tidak boleh menjawab secara khusus, sedangkan dia hanya disoal dengan soalan yang senang.

Peguam bela Ahmad Zahid, Hisyam Teh Poh Teik bangun dan membantah serta mendakwa cara timbalan pendakwa raya bertanyakan soalan adalah menakut-nakutkan saksi.

Bagaimanapun Sequerah membenarkan soalan itu ditanyakan.

Raja Rozela yang memohon maaf mengenai perkara itu sebaliknya, berkata itu adalah cara biasa beliau bertanyakan soalan dan hanya menggunakan suara normalnya sahaja, kemudian meneruskan menyoal soalan kepada saksi.

Raja Rozela: Lain kali saya akan cuba bertutur dengan lebih ‘manis’. Saya minta maaf kalau saya cakap kasar, tetapi datuk tidak menjawab soalan lagi. Setuju atau tidak perkara meminta penyata kad kredit dan cek ini di luar skop kerja datuk?

Fadzlette: Saya hanya mengikut arahan Datuk Seri

Raja Rozela: Saya katakan sebagai setiausaha akhbar, kamu tiada hak berbuat demikian?

Fadzlette: Saya ada hak kerana masih pegawai kanan

Raja Rozela: Sebagai setiausaha akhbar, kamu hanya buat teks ucapan saja, puan. Saya katakan tiada kuasa untuk meminta penyata itu daripada Mazlina?

Fadzlette: Tidak setuju.

Presiden UMNO berusia 69 tahun itu, menghadapi 47 pertuduhan, terdiri daripada 12 pertuduhan pecah amanah jenayah (CBT), lapan pertuduhan rasuah dan 27 bagi pengubahan wang haram membabitkan RM31 juta dana YAB.

Bagi 12 pertuduhan CBT, Zahid didakwa menggunakan dana itu untuk membuat pembayaran kad kredit peribadi, polisi insurans dan lesen kenderaan peribadinya, kiriman wang kepada firma guaman dan sumbangan kepada persatuan bola sepak Polis Diraja Malaysia.

Pertuduhan mengikut Seksyen 409 Kanun Keseksaan, masing-masing membawa hukuman penjara maksimum 20 tahun, sebat dan denda.

Perbicaraan di hadapan Sequerah bersambung esok.


KDN anggar 1.2 juta lebih warga China tidak keluar Malaysia

Dianggarkan sebanyak lebih 1.2 juta warga China masih berada dalam Malaysia dan tidak pulang ke negara asal mereka bagi tempoh antara 2018 hingga 2021.

Berdasarkan rekod keluar masuk Jabatan Imigresen Malaysia (JIM) yang dimaklumkan Kementerian Dalam Negeri (KDN), bagi tempoh sama ketibaan warga China yang masuk Malaysia adalah seramai 7,177,043 orang.

Namun, jumlah warga China yang keluar dari Malaysia bagi tempoh sama hanya seramai 5,954,765 individu, iaitu kurang 1,222,278 berbanding jumlah yang masuk ke negara ini.

“Berdasarkan rekod JIM, ketibaan warga China ke Malaysia bagi tempoh 2018 hingga 2021 seramai 7,177,043 orang.

“Sementara, pelepasan warga China yang keluar dari negara pada 2018 hingga 2021 adalah seramai 5,954,765 orang,” katanya dalam jawapan bertulis di Dewan Rakyat, semalam.

Soalan itu bagi menjawab soalan Ahli Parlimen Tasek Gelugor Datuk Shabudin Yahaya (Bersatu) yang bertanyakan bilangan warga China yang masuk dan keluar semula dari Malaysia antara 2018 hingga 2021, serta jumlah yang berkahwin dengan rakyat tempatan dan menetap di negara ini.

Mengulas lanjut, KDN memaklumkan, rekod Jabatan Pendaftaran Negara (JPN) menunjukkan seramai 2,960 wanita warga China direkodkan berkahwin dengan lelaki tempatan bagi tempoh 2018 hingga 2021.

“Seksyen 27 Akta Membaharui Undang-Undang (Perkahwinan dan Perceraian) 1976 (Akta 164) menyatakan, perkahwinan bagi tiap-tiap orang yang bermastautin secara biasanya di Malaysia bagi setiap individu yang bermastautin di luar negara adalah seorang warganegara atau berdomisil di Malaysia selepas tarikh yang ditetapkan, hendaklah didaftarkan menurut akta ini,” katanya.


DPMM gesa bantuan GKP ditingkatkan, tidak cukup kepada peniaga

Kerajaan digesa meningkatkan jumlah bantuan kewangan yang disalurkan menerusi Geran Khas Prihatin (GKP) 4.0 kerana ia masih tidak mencukupi, kata Dewan Perniagaan Melayu Malaysia (DPMM).

Presidennya, Abdul Halim Husin tidak menafikan bantuan tersebut dapat meringankan peniaga khususnya perusahaan kecil dan sederhana (PKS), bagaimanapun ia perlu dikaji semula kerana tekanan perniagaan kini berpunca daripada pelbagai faktor, bukan sahaja disebabkan pelaksanaan Perintah Kawalan Pergerakan (PKP).

“Saya lihat bantuan ini dapat meringankan beban tetapi ia tidak mencukupi.

“Jumlah RM500 yang diberikan untuk sebulan tidak mampu menampung kos perniagaan menjual nasi lemak di tepi jalan yang modalnya mencecah RM1,000,” katanya dipetik sebuah portal hari ini.

Abdul Halim berkata kenaikkan harga barang asas sejak mutakhir ini juga secara tidak langsung memberi kesan kepada kos yang perlu ditanggung para peniaga.

Ditambah dengan kenaikan harga barang sejak akhir-akhir ini yang membebankan, ini tentunya tidak cukup untuk peniaga kecil bertahan dengan hanya bergantung kepada bantuan itu,” katanya lagi.

Perdana Menteri, Datuk Seri Ismail Sabri Yaakob, hari ini mengumumkan bantuan Geran Khas Prihatin (GKP) 4.0 di bawah Pakej Perlindungan Rakyat dan Pemulihan Ekonomi (PEMULIH) akan disalurkan bermula Selasa depan.

Beliau berkata, bantuan berkenaan yang keseluruhannya berjumlah RM500 juta, akan memberi manfaat kepada sejuta PKS mikro.

Abdul Halim berkata, pengusaha PKS kecewa kerana bantuan yang diberikan itu tidak memadai untuk meneruskan kelangsungan perniagaan.

“GKP 4.0 kali ini bagaikan memberi bantuan kepada golongan berpendapatan 40 peratus terendah (B40), bukan PKS.

“Ia seolah-olah bantuan untuk beri makan seorang anak selama sebulan,” katanya.


4 anggota TUDM maut ditembak dalam insiden amuk

Insiden amuk dalam kem Tentera Udara Diraja Malaysia (TUDM) di Kota Samarahan mengakibatkan empat anggota maut dalam kejadian pagi tadi, kata polis.

Ketua Polis Daerah Samarahan, DSP Sudirman Kram berkata anggota yang maut terdiri daripada Kpl U Ho Swee Boon dari Lundu; Kpl U Mohamad Ehsan Sehamat dari Asajaya; Laskar Udara (LU) Luk Nesly anak Nabau dari Sibu dan Kpl U Sharif Mohd Siddiq Al-Attas Wan Sabli dari Kuching.

Beliau berkata maklumat awal kejadian mendapati suspek dipercayai mengamuk dan masuk ke balai pengawal di kem Handau Skuadron 330 seterusnya mengambil senjata api.

“Ketika itu penyelia bertugas adalah Kpl Julaihi. Turut berada di situ adalah Kpl Mohd Saiful Dania, Kpl Jas anak Munap, LU Hezerin Muhd dan LU Afiq Nazmi Rozaidi.

“Suspek sempat bertanya nak hidup atau mati. Kpl U Sharif Mohd Siddiq cuba menenangkan suspek tetapi suspek telah melepaskan tembakan dan terkena perut Shariff. Mendengar bunyi tembakan, kesemua saksi bertempiaran lari menyelamatkan diri,” katanya dalam satu kenyataan hari ini lapor Bernama.

Terdahulu, Pesuruhjaya Polis Sarawak Datuk Aidi Ismail berkata pihaknya sedang menjalankan siasatan mengenai insiden itu.

TUDM dalam satu kenyataan pagi ini memaklumkan berlaku satu insiden tembakan membabitkan empat warga TUDM pada pukul 7.15 pagi di Unit TUDM di Kota Samarahan, Kuching ketika waktu anggota bertugas.

TUDM juga menggesa semua pihak agar tidak menyebarkan sebarang spekulasi sehingga proses siasatan oleh polis selesai dan satu lembaga penyiasatan ditubuhkan bagi mengenal pasti punca kejadian.


Kematian pertama akibat varian Omicron di Britain

Perdana Menteri United Kingdom, Boris Johnson mengesahkan varian baharu Covid-19, Omicron, sudah mengorbankan satu nyawa di Britain, tatkala negara itu memperhebatkan suntikan dos penggalak bagi mencegah penularan berterusan varian tersebut.

Britain merupakan salah satu negara paling teruk terjejas akibat krisis kesihatan global sejak tahun lalu dan negara pertama mengesahkan kes kematian akibat jangkitan mutasi varian Omicron.

Ketika ini, Johnson memaklumkan varian Omicron merangkumi hampir 40 peratus kes di ibu negara Britain serta kemasukan ke hospital terus meningkat.

“Dukacita dimaklumkan, terdapat seorang pesakit disahkan meninggal dunia akibat dijangkiti Omicron,” jelasnya sehari selepas Britain memberi amaran sedang berdepan ‘gelombang besar’ jangkitan.

Semalam, Britain mengeluarkan amaran tersebut dengan meningkatkan Tahap Amaran Covid-19 kebangsaan susulan lonjakan kes dan tahap jangkitan pandemik itu.

Menerusi satu ucapan, Johnson memaklumkan tindakan kecemasan diperlukan untuk mengelakkan hospital daripada dipenuhi pesakit dalam tempoh beberapa minggu akan datang.

Terdahulu, satu kajian dunia nyata bagaimana dua dos vaksin Covid-19 mampu melawan ancaman Omicron, menunjukkan penurunan ketara perlindungan terhadap kes bergejala yang disebabkan varian baharu dan pantas merebak itu.

Tetapi kajian yang diterbitkan oleh saintis kerajaan Britain pada 10 Disember lalu, juga menunjukkan bahawa dos penggalak memberikan pertahanan yang cukup besar terhadap Omicron.

Saintis berkenaan turut memberi pendapat lengkap berkaitan betapa cepatnya varian Omicron boleh merebak dalam populasi yang telah lengkap divaksinasi, seperti di England, namun memberi amaran varian itu boleh mengatasi Delta pada pertengahan Disember dan, sekiranya tiada sebarang langkah berjaga-jaga diambil ia akan menyebabkan kes Covid-19 meningkat.

Amaran tersebut diperkuatkan oleh kajian pemodelan komputer di England semalam, yang menunjukkan, walaupun dalam populasi yang mempunyai tahap imuniti yang tinggi, Omicron boleh mengganggu kehidupan dan membebankan hospital dengan ketara.

Sementara itu, semua golongan dewasa layak untuk mendapatkan dos penggalak Covid-19 bermula hujung bulan ini, apabila kerajaan Britain melanjutkan tempoh akhir suntikan selama satu bulan lagi.

Namun, permintaan yang tinggi mengakibatkan laman sesawang bagi menempah vaksin di Perkhidmatan Kesihatan Nasional (NHS) mengalami kesesakan dan pengguna yang memohon kit ujian saringan memberitahu bahawa alat tersebut sudah kehabisan stok.

Kerisauan terhadap gelombang baharu ini semakin memuncak kerana terdapat maklumat yang diterima menjelaskan suntikan dua dos vaksin lengkap kurang berkesan terhadap jangkitan varian baharu itu berbanding tiga dos suntikan.

Sehingga semalam, hampir 1,239 kes dilaporkan melibatkan varian Omicron dan saintis berpendapat angka itu akan terus berganda setiap dua hingga tiga hari.

Kadar vaksinasi di Britain adalah tinggi, dengan lebih 81 peratus daripada 46.7 juta populasinya berumur 12 tahun ke atas sudah lengkap divaksin dua dos manakala hampir 40 peratus daripada 23 juta populasinya sudah menerima suntikan dos penggalak. – Agensi


Nyahsenarai cecair nikotin: MCTC saman menteri kesihatan, kerajaan

Majlis Kawalan Tembakau Malaysia (MCTC) memfailkan saman terhadap Menteri Kesihatan, Dr Zaliha Mustafa dan kerajaan susulan keputusan mengeluarkan cecair nikotin daripada Akta Racun 1952, lapor MalaysiaNow.

CodeBlue memberitahu MCTC mewakili lebih 40 pertubuhan, Pertubuhan Green Lung Malaysia (MGLA) dan Voice of the Children (VoC).

Badan pemikir kesihatan itu memohon perintah untuk membatalkan keputusan menyahsenarai cecair nikotin sebagai racun berjadual.

Mereka juga memohon penangguhan prosiding atas perintah itu sementara menunggu pendengaran.

Mereka memfailkan semakan kehakiman di Mahkamah Tinggi Kuala Lumpur pada 30 Jun lalu.

Badan itu mendakwa Zaliha melanggar Akta Racun dengan mengetepikan Lembaga Racun berhubung perkara itu dan menyahsenaraikan cecair nikotin bertentangan dengan objektif dasar Kementerian Kesihatan (KKM) sendiri iaitu Generasi Penamat (GEG).

GEG melarang produk tembakau, rokok elektronik dan vape dijual kepada mereka yang lahir bermula 1 Januari 2007.

Rang Undang-Undang (RUU) Kawalan Produk Tembakau dan Merokok yang dibentangkan Khairy Jamaluddin sebelum ini masih belum diluluskan di Parlimen.

Menurut CodeBlue, badan pemikir tersebut dalam pemfailan mahkamah menyatakan adalah ‘tidak jelas’ bila RUU itu akan dibentangkan untuk bacaan kali kedua atau diluluskan.

Mereka mendakwa penyahsenaraian cecair nikotin akan ‘menghalalkan’ mana-mana tahap kandungan nikotin dalam vape dan e-rokok memandangkan kekurangan perundangan mengenai perkara itu, malah perintah yang diwartakan Zaliha serta kuasa untuk berbuat demikian tidak mengikut Perlembagaan.

Mereka juga berkata penyahkawalseliaan cecair nikotin melanggar komitmen antarabangsa Malaysia, memetik Konvensyen Rangka Kerja Kawalan Tembakau Pertubuhan Kesihatan Sedunia dan Konvensyen Hak Asasi Kanak-kanak.

Zaliha mengumumkan pengecualian itu pada 30 Mac sekali gus berdepan bantahan daripada Persatuan Farmasi Malaysia, Majlis Kawalan Tembakau Malaysia dan Galen Centre.

Industri vape dianggarkan bernilai RM2.49 bilion setakat Februari tahun ini dan dijangka terus berkembang.

Pada 13 Jun lalu, KKM mengumumkan Kajian Kesihatan dan Morbiditi Kebangsaan 2022 merekodkan peningkatan dalam vape atau penggunaan rokok elektronik dalam kalangan remaja berumur 13 hingga 17 tahun, daripada 9.8% pada 2017 kepada 14.9% pada 2022.

Ia berkata peningkatan ketara itu turut direkodkan dalam kalangan remaja perempuan daripada 2.8% pada 2017 kepada 6.2% pada 2022.


Banduan tidak boleh keluar sebarang kenyataan, kata Jabatan Penjara ulas isu Najib

Seseorang individu yang bergelar banduan tidak dibenarkan mengeluarkan sebarang kenyataan di luar penjara, menurut penjelasan Jabatan Penjara Malaysia.

Penjelasan Jabatan Penjara tersebut berikutan dakwaan mengatakan bekas Perdana Menteri, Datuk Seri Najib Razak yang kini bergelar banduan mempunyai akses kepada dunia luar selepas beberapa kenyataan dalam akaun Facebook peribadinya yang dilihat aktif kebelakangan ini.

“Setakat ini tiada apa-apa kenyataan yang boleh dikeluarkan oleh banduan dari dalam penjara.

“Tidak dibenarkan mengeluar apa-apa kenyataan, malahan surat yang dikeluarkan termasuk dokumen yang dikeluarkan pun ditapis terlebih dahulu,” kata Pengarah Bahagian Dasar Kepenjaraan Jabatan Penjara Malaysia, Supri Hashim dipetik laporan BH hari ini.

Terdahulu, media melaporkan dakwaan kononnya Najib diberikan akses menggunakan telefon bimbit selepas beberapa kenyataan dalam Facebook yang seakan-akan ia dikendalikan oleh penjenayah 1Malaysia Development Berhad (1MDB) tersebut.

Supri berkata, sebarang dokumen termasuk surat kepada keluarga, yang ingin dihantar oleh banduan juga akan ditapis terlebih dahulu oleh pihak penjara.

“Program politik kita tiada kena mengena. Kita laksanakan tanggungjawab,” katanya.

Pada 23 Ogos lalu, Mahkamah Persekutuan mengekalkan sabitan serta hukuman 12 tahun penjara serta denda RM210 juta terhadap Najib dan kini sedang menjalani hukuman di Penjara Kajang.

Terdahulu, Ketua Pengarah Jabatan Penjara Malaysia Datuk Nordin Muhammad menjelaskan tiada kebenaran diberikan kepada Najib untuk keluar berkempen pada PRU-15 nanti.

“Keadaan dan peraturan masih sama… jadi selagi beliau masih menjalani hukuman dalam penjara, beliau tertakluk kepada akta dan peraturan penjara,” katanya dipetik laporan media sebelum ini.


Buat hantaran jelik, sebutan rayuan kes Jamal ditetapkan pada 17 Ogos

Mahkamah Tinggi Shah Alam menetapkan 17 Ogos bagi sebutan rayuan pihak pendakwaan terhadap keputusan Mahkamah Sesyen Ampang yang membebaskan Datuk Seri Jamal Md Yunos daripada pertuduhan memuat naik video kenyataan jelik di laman Facebooknya, tiga tahun lepas.

Hakim Datuk Aslam Zainuddin menetapkan tarikh itu selepas Timbalan Pendakwa Raya Datin Zuraini Abdul Razak dan peguam Datuk Mohd Imran Tamrin yang mewakili Ketua UMNO Bahagian Sungai Besar itu memaklumkan mereka belum menerima rekod rayuan, menurut laporan Bernama.

Terdahulu, Zuraini memberitahu mahkamah bahawa rayuan itu masih di peringkat sebutan dan rekod rayuan belum diterima pihaknya.

“Ia antaranya melibatkan nota keterangan dan alasan kehakiman mengenai keputusan kes itu daripada mahkamah rendah (Mahkamah Sesyen Ampang),” katanya.

Pada 10 Ogos tahun lepas, Hakim Mahkamah Sesyen Ampang Wan Mohd Norisham Wan Yaakob membebaskan Jamal daripada dua pertuduhan dengan sengaja memuat naik video kenyataan jelik dalam laman Facebooknya dengan niat untuk menyakitkan hati orang lain.

Pertuduhan itu mengikut Seksyen 233 (1) (a) Akta Suruhanjaya Komunikasi dan Multimedia Malaysia 1998 (Akta 588) dan boleh dihukum di bawah Seksyen 233 (3) akta yang sama, yang memperuntukkan denda maksimum RM50,000 atau penjara tidak melebihi satu tahun atau kedua-duanya jika sabit kesalahan.


MoF sahkan arah 1MDB, SRC fail 22 tuntutan bernilai RM96.6 bilion

1Malaysia Development Berhad (1MDB) dan SRC International Sdn Bhd (SRC) mengesahkan menerima arahan Kementerian Kewangan (MoF) berhubung tindakan terbaharunya memfailkan sejumlah 22 tuntutan sivil dalam usaha mendapatkan semula dana yang hilang daripada kedua-dua entiti tersebut.

Jumlah keseluruhan tuntutan bernilai melebihi RM96.6 bilion (USD23 bilion), enam writ saman difailkan 1MDB, sementara 16 lagi oleh SRC untuk pemulangan aset, ia termasuk kira-kira RM300 juta tuntutan terhadap pelbagai pihak tempatan.

“Seperti yang telah dinyatakan sebelum ini, Kerajaan akan meneruskan usaha sehingga semua pihak yang terlibat dipertanggungjawabkan sepenuhnya atas kesalahan kepada negara melalui penglibatan mereka dalam 1MDB dan SRC,” kata Menteri Kewangan, Datuk Seri Utama Zafrul Tengku Abdul Aziz dalam kenyataan hari ini.

Writ yang difailkan oleh 1MDB ini adalah terhadap sembilan entiti (termasuk dua institusi kewangan asing) dan 25 individu atas pelbagai kesalahan termasuk pelanggaran kewajipan kontrak, statutori, common law dan fidusiari; pecah amanah; frod; konspirasi frod; salah nyata frod; pecah kewajipan dan amanah secara frod; penyembunyian secara frod; penyelewengan secara frod; bantuan tidak jujur dalam penyelewengan dana; kecuaian; penerimaan dengan pengetahuan (knowing receipt) dan pengkayaan tidak wajar (unjust enrichment).

Writ yang difailkan oleh SRC adalah terhadap 15 individu dan 8 entiti atas pelbagai kesalahan termasuk penyalahgunaan kuasa, pelanggaran kewajipan fidusiari di jawatan awam, pecah amanah, konspirasi, bantuan tidak jujur, pelanggaran kewajipan secara frod; penerimaan dengan pengetahuan, salahlaku dan penukaran salah (wrongful conversion).

1MDB dan SRC menyatakan bahawa entiti-entiti dan/atau individu-individu ini telah mendapatkan pengkayaan tidak wajar melalui penerimaan wang secara salah dari 1MDB atau SRC.

Malaysia sebelum ini telah menerima RM10.5 bilion (USD2.5 bilion) dari Goldman Sachs pada bulan Ogos 2020 dengan jaminan pemulangan aset selanjutnya sebanyak RM5.88 bilion (USD1.4 bilion).

Dalam masa terdekat, kerajaan juga dijangka akan menerima RM2.83 bilion dari Ambank Group dan RM336 juta (USD80 juta) dari Deloitte PLT.


Kritikan terhadap Sinovac boleh rosakkan hubungan baik, kata China

China memaklumkan tindakan mengkritik vaksin keluaran negara itu, Sinovac, boleh merosakkan hubungan baik Beijing yang ingin membantu Bangkok dalam usaha membanteras penularan wabak Covid-19.

Melalui akaun Facebook miliknya, Kedutaan China di Thailand menjelaskan setiap dos vaksin yang telah diberikan negara republik itu kepada Thailand secara umumnya menunjukkan hubungan persahabatan dan ketulusan Beijing kepada seluruh rakyat Thailand.

Vaksin Sinovac telah dipersetujui untuk digunakan bagi merawat dan mencegah Covid-19 oleh Pertubuhan Kesihatan Sedunia (WHO) dan Pentadbiran Makanan dan Dadah Thailand (FDA) berdasarkan hasil ujian klinikal yang dilaksanakan, katanya.

China yang merupakan pencipta vaksin Sinovac sedang melakukan kajian lebih terperinci sekiranya vaksin tersebut berkesan untuk varian baharu Covid-19.

“Vaksin ini sangat berkesan untuk melindungi daripada Covid-19,” kata Kedutaan China

Dipetik dari hasil kajian Kementerian Kesihatan Chile dan Kerajaan Indonesia pada Ogos lalu, keberkesanan Sinovac mencapai tahap 86 peratus dan 95 peratus dalam melawan varian baharu yang bermutasi, dan ini membuktikan bahawa vaksin itu berkualiti tinggi.

“Kedutaan China mendesak orang ramai untuk menghentikan spekulasi bahawa Sinvoac kurang berkesan kerana ia dapat mengurangkan penggunaan vaksin ini dalam rawatan serta memesongkan pandangan orang ramai mengenai keberkesanannya,” kata kedutaan itu.

Timbalan Perdana Menteri dan Menteri Luar Negeri, Don Pramudwinai menegaskan isu maklumat palsu yang disampaikan oleh pihak pembangkang dalam perdebatan mengenai vaksin ini, dapat mengelirukan orang ramai mengenai keupayaan Sinovac dalam melawan jangkitan Covid-19.

Ttindakan itu dibimbangi akan merosakkan hubungan baik Thailand-China.

Pramudwinai menjelaskan Sinovac telah digunakan oleh 39 buah negara di seluruh dunia dan usaha untuk menolaknya akan memberi kesan buruk kepada hubungan baik yang terjalin antara dua buah negara itu.

“Terdapat sebilangan maklumat yang dikemukakan oleh pihak pembangkang mengenai kualiti vaksin Sinovac telah mengandungi percanggahan fakta daripada yang sepatutnya,” tambahnya.

Ini kerana, Perdana Menteri Prayut Chan-o-cha dan Wakil Perdana Menteri dan Menteri Kesihatan Awam, Anutin Charnvirakul dituduh oleh pihak pembangkang, salah membuat keputusan dan percaturan dalam pemilihan vaksin.

Sementara itu, Kementerian Kesihatan Awam Thailand hari ini melaporkan 15,452 kes baharu, dan 224 kematian akibat Covid-19 yang dicatatkan dalam tempoh 24 jam.

Sejak 1 April lalu, Thailand telah memberikan rawatan kepada hampir satu juta rakyatnya iaitu sebanyak 1,251,671 pesakit dan 1,088,148 daripadanya telah sembuh sepenuhnya. – Agensi


Facebook padam laman berita Palestin Al-Qastal

Facebook memadam halaman laman berita Palestin berikutan liputan meluas mengenai serbuan ganas Israel ke atas Masjid al-Aqsa pada Jumaat.

Laman berita Al-Qastal berkata pada Sabtu bahawa Facebook telah memadamkan halamannya tanpa amaran atau penjelasan, menyebabkan ia kehilangan beribu-ribu pengikut.

“Tanpa sebarang penjelasan atau amaran awal, halaman Al-Qastal (dalam bahasa Arab) di Facebook, tiba-tiba, dipadam kerana liputan meluasnya mengenai peristiwa Baitulmaqdis dan Masjid Al-Aqsa, walaupun mematuhi piawaian penerbitan Facebook yang ketat,”kata Al- Qastal dalam satu kenyataan.

Masih tidak jelas mengapa Facebook menggantung halaman berita Arab Al-Qastal. Saluran dwibahasa yang berpangkalan di Baitulmaqdis menuduh platform media sosial tunduk kepada tekanan pihak berkuasa rejim Zionis Israel bertujuan “mendiamkan suara penduduk Baitulmaqdis,” menurut kenyataannya.

Terdahulu pada Jumaat, Al-Qastal mengesahkan bahawa tentera rejim Zionis Israel telah menyasarkan dua wartawannya semasa pergolakan di Masjid Al-Aqsa di Baitulmaqdis Timur.

Lebih 150 orang cedera dan sekurang-kurangnya 400 ditangkap oleh tentera Zionis yang menyerang jemaah di dalam masjid dalam serbuan selama empat jam.

Al-Qastal mengesahkan bahawa tentera rejim Israel telah menembak bom tangan mengejut di kepala salah seorang wartawannya, Nesreen Salem, semasa membuat liputan mengenai serangan itu.

Wartawan Mohammed Samreen juga cedera, dengan peluru keluli bersalut getah di kaki. Dia kemudiannya ditahan di halaman masjid kemudian dibawa ke pusat soal siasat Al Mascobiya, kata al-Qastal.

Katanya Facebook sebelum ini telah mengenakan sekatan ke atas halamannya tanpa sebarang penjelasan.

Meta, konglomerat multinasional berpangkalan di California yang memiliki Facebook dan Instagram, sering dituduh menapis pengalaman rakyat Palestin dan naratif mereka di platformnya.

Beberapa jam selepas serbuan Israel pada Jumaat, supermodel Belanda-Palestin Bella Hadid mendakwa dia “dibayangi sekatan” oleh Instagram kerana menyiarkan kejadian di Palestin.

Omar Suleiman, seorang pendakwah terkenal Amerika-Muslim, juga mendakwa pada Jumaat bahawa akaunnya telah dihadkan.

Awal tahun ini, halaman berita Palestin dengan lebih sejuta setengah pengikut di Facebook terpaksa menutup operasinya di Baitulmaqdis selepas gergasi media sosial itu mengharamkan akaunnya.

Rangkaian berita Maydan al-Quds menyiarkan cerita dari Baitulmaqdis selama lebih 18 bulan.

Menurut pengarahnya, Bilal Nour, Facebook menutup halaman itu pada 2021, hari yang sama dengan pembunuhan lelaki Palestin Fadi Abu Shkheidem oleh tentera Israel selepas dia melakukan serangan berhampiran Pintu Rantai – salah satu pintu ke Masjid al-Aqsa di Kota Lama Baitulmaqdis.

Nour berkata rangkaiannya “tidak memihak sama sekali” dalam melaporkan kejadian itu.

Pada November tahun lalu, aktivis dan wartawan Palestin melancarkan kempen yang dipanggil “Facebook Censors Jerusalem” untuk meningkatkan kesedaran tentang dakwaan usaha Meta menapis kandungan Palestin pada platform media sosial utamanya.

Sebahagian besar daripadanya adalah insiden penapisan dikatakan pada Mei 2021, semasa protes solidariti rakyat Palestin yang menghadapi ancaman pengusiran di kejiranan Sheikh Jarrah, Baitulmaqdis, serangan askar rejim Zionisdi Masjid al-Aqsa, perang 11 hari di Gaza, dan keganasan antara kaum di bandar-bandar majoriti Palestin di Israel. – Agensi


Datuk, rakan naik helikopter KL-Segamat untuk nikmati durian

Seorang individu bergelar Datuk dan rakan-rakannya menaiki helikopter dari Kuala Lumpur ke Segamat, Johor hanya untuk memenuhi keinginan merasai durian serta menjamu selera dengan masakan ikan sungai serta buah-buahan segar.

Datuk itu telah menempah bufet durian untuk empat orang di ladang Kampung Bangas milik petani durian Lokman Hakim Johar, baru-baru ini.

Terletak di Kampung Sulir Segamat, Johor, Lokman memiliki ladang durian Kebun Johar Jantan dan homestay, Villa Seri Intan, menurut MalayMail.

Menurut Lokman, Datuk itu meminta varieti durian Segamat asli memandangkan varian Musang King dan D24 yang popular telah tersedia secara meluas di bandar itu.

Tanpa menamakan siapakah Datuk yang dimaksudkan, Lokman turut menghidangkan IOI atau Muar Gold Durian bersama rambutan dan manggis dari ladangnya.

“Selepas menjamah durian dan menjamu selera dengan ‘ikan baung masak lemak’, Datuk dan rakan-rakannya terbang pulang ke Kuala Lumpur selepas tinggal lebih sejam,” katanya.

“Kami sangat seronok dengan mereka, mereka akhirnya membawa banyak durian pulang ke KL.”

“Untuk mengaturnya dengan betul, saya menghubungi juruterbang helikopter beberapa kali sebelum tarikh dan berkongsi titik pendaratan di peta Google.

“Musim durian akan berakhir bulan ini, harap-harap dapat lebih ramai tetamu ke inap desa dan ladang Januari depan,” katanya.

Caj kenduri durian berharga RM88 seorang

Lokman menganjurkan “Durio Tourism” dari Sabtu lalu hingga Rabu, di mana pengunjung boleh merasai durian terbaik dan buah-buahan lain di ladang dengan harga RM88 seorang, dan ikan sungai berharga RM25 seekor.

Beliau menjemput rakyat Malaysia dan pelancong asing untuk tinggal di Villa Seri Intan dan Kebun Johar Jantan miliknya di Segamat untuk menikmati juadah dan pemandangan tempatan.

Lokman bersama Datuk dan rakan-rakan di ladangnya, baru-baru ini. – Gambar FB Lokman Hakim Johar


Faedah hutang 1MDB RM1.57 bilion tahun ini sudah dibayar kerajaan

Sebanyak RM1.57 bilion sudah dibelanjakan kerajaan bagi membayar faedah hutang yang ditanggung 1Malaysia Development Berhad (1MDB) pada tahun ini.

Pembayaran faedah tersebut dibuat dengan anggaran kadar tukaran mata wang ringgit Malaysia dengan dolar AS ialah pada kadar RM4.50 bagi setiap AS$1, kata Menteri Kewangan Tengku Datuk Seri Zafrul Tengku Abdul Aziz.

“Pembayaran faedah dibuat dua kali setahun mengikut jadual yang ditetapkan,” katanya.

Untuk rekod, 1MDB terpalit dengan salah guna kuasa dan penyelewengan melibatkan bekas Perdana Menteri Datuk Seri Najib Razak. Malah, Najib juga sedang berdepa perbicaraan berhubung kes rasuah dana 1MDB di mahkamah ketika ini.

Tengku Zafrul memberitahu Dewan Rakyat berhubung isu hutang selepas ditanya Ahli Parlimen Labis, Pang Hok Liong.

Terdahulu Pak bertanya kepada Kementerian Kewangan mengenai bayaran faedah bulanan yang diperlukan kerajaan untuk membayar hutang 1MDB.

Sebelum ini media melaporkan setakat 30 Jun lalu, baki komitmen hutang 1MDB ialah sebanyak RM32.08 bilion.

Menurut Zafrul, antara April 2017 dan Mei 2022 kerajaan menyalurkan bantuan kewangan dalam bentuk pinjaman atau pendahuluan berjumlah RM10.85 bilion melalui Kementerian Kewangan dan Menteri Kewangan Diperbadankan (MoF Inc) untuk melunaskan komitmen hutang dan faedah 1MDB.

Zafrul berkata sehingga 30 Jun, jumlah dana 1MDB yang berjaya diperolehi semula ialah berjumlah RM19.28 bilion termasuk dalam pelbagai mata wang asing, seperti dolar AS, dolar Singapura dan dolar Australia.


Jepun gantung 1.63 juta dos vaksin Moderna dicemari logam

Jepun pada Khamis menggantung penggunaan 1.63 juta dos vaksin Covid-19 Moderna, seminggu setelah pengedar tempatan menerima laporan mengatakan berlaku pencemaran bahan logam di dalam beberapa botol vaksin itu.

Jepun dan Moderna bagaimanapun berkata tidak ada masalah keselamatan atau keberkesanan yang dikenal pasti dan penggantungan itu dibuat sebagai langkah berjaga-jaga.

Tetapi penggantungan itu mendorong beberapa syarikat Jepun membatalkan program vaksinasi kepada pekerja mereka yang yang dijadual pada Khamis, selain menyebabkan pengawal selia ubat-ubatan Eropah memulakan siasatan mengenai masalah tersebut.

“Moderna mengesahkan telah diberitahu mengenai kes-kes zarah yang terdapat di dalam botol produk vaksin Covid-19 itu.

“Syarikat ini sedang menyiasat laporan dan tetap komited untuk bekerja dengan pantas dengan rakan sekutu, Takeda, dan pengawal selia untuk mengatasi perkara itu,” kata Moderna merujuk kepada Takeda Pharmaceutical yang mengedar vaksin itu di Jepun.

Stesen penyiaran NHK pada Khamis memetik sumber Kementerian Kesihatan Jepun mendakwa bahan cemar itu dipercayai logam kerana ianya bertindak balas terhadap magnet.

Kementerian itu berkata Takeda Pharmaceutical pertama kali mengesan pencemaran itu pada 16 Ogos lalu serta melaporkannya kepada kerajaan pada Rabu lalu.

“Kelewatan itu disebabkan Takeda Pharmaceutical memerlukan masa bagi memperoleh pelbagai maklumat berkaitan botol mana yang tercemar dan di mana diedarkan,” kata kementerian itu dalam kenyataan hari ini.

Moderna dan syarikat farmasi Sepanyol, Rovi yang membotolkan vaksin itu untuk pasaran selain daripada di Amerika Syarikat (AS) berkata pencemaran itu mungkin berlaku ketika proses pembuatan.

Rovi dalam kenyataan berkata siasatan sedang dilakukan dan akan menyediakan laporan lengkap berhubung kejadian itu.

Namun, syarikat itu berkata kumpulan vaksin yang disyaki tercemar itu hanya membabitkan penghantara kepada Jepun sahaja.

Agensi Perubatan Eropah (EMA) berkata mereka turut menjalankan siasatan terhadap kejadian pencemaran botol vaksin Moderna serta menilai sama ada ianya menjejaskan bekalan ke Kesatuan Eropah (EU).

“EMA sedang menyiasat masalah tersebut dan telah meminta pemegang izin pemasaran untuk memberikan maklumat mengenai kemungkinan kesan kepada vaksin yang dibekalkan kepada EU,” kata agensi itu dalam satu kenyataan kepada Reuters. – Agensi


Anwar minta masa beberapa tahun untuk hapus kleptokrasi

Datuk Seri Anwar Ibrahim meminta diberikan masa beberapa tahun untuk membuktikan kerajaan Pakatan Harapan-Barisan Nasional (PH-BN) mampu mengamalkan tadbir urus yang baik dan menghapuskan amalan “sakau” atau kleptokrasi.

Perdana Menteri berkata kejayaan menghapuskan amalan rasuah akan membawa kepada peningkatan hasil negara dan membolehkan kerajaan berkongsi kekayaan dengan rakyat.

“Kerajaan perlu memperbetulkan amalan rasuah atau kleptokrasi yang bukan sahaja melibatkan individu tertentu tetapi sistem.

“Ini bukan sesuatu yang mudah kerana amalan rasuah atau kleptokrasi telah menular ke semua peringkat pentadbiran kerajaan.

“Kita bukan sahaja dikenali sebagai sebuah negara yang mempunyai pelbagai kaum atau prestasi ekonomi yang memberangsangkan, tetapi juga untuk skandal 1MDB,” katanya menurut NST hari ini tanpa menyebut pihak yang terlibat dengan kleptokrasi.

Istilah kleptokrasi sinonim dengan pentadbiran kerajaan Barisan Nasional (BN) diterajui UMNO sebelum ini, khususnya menjelang Pilihan Raya Umum Ke014 (PRU-14) apabila PH dipengeruskan Tun Dr Mahathir Mohamad melancarkan serangan terhadap kerajaan pimpinan Datuk Seri Najib Razak.

Pemimpin BN, khususnya UMNO, dikaitkan dengan kleptokrasi selain, isu cukai GST, skandal 1MDB, masalah kewangan FELDA, peningkatan kos sara hidup, peluang kerja yang terhad dan kebebasan bersuara yang dikekang menjadi faktor utama kekalahan BN dalam PRU-14.

Bagaimanapun, beberapa penganalisis serta pemimpin kanan PKR yang diketuai Anwar memberi amaran kepada Perdana Menteri kerana melantik pemimpin sekutunya seperti Presiden UMNO, Datuk Seri Ahmad Zahid Hamidi, ke dalam pentadbirannya.

Ahli Parlimen PKR Pasir Gudang, Hassan Abdul Karim turut memberi amaran kepada Anwar bahawa kerajaan PH-BN akan rugi jika Najib mendapat pengampunan diraja.

Pada masa sama, beliau juga berkata keadaan sama juga akan berlaku sekiranya kes Zahid yang juga Timbalan Perdana Menteri, digugurkan.

Beliau berkata kedua-dua kes berprofil tinggi itu akan memberi kesan kepada kerajaan sekarang dan Anwar sebagai perdana menteri perlu diingatkan tentang kemungkinan keputusannya.


PM diterbangkan ke PPS Mentakab lawat mangsa banjir

Kenderaan udara digunakan bagi menerbangkan Perdana Menteri Datuk Seri Ismail Sabri Yaakob hari ini bagi tujuan lawatan mangsa banjir di pusat penempatan sementara (PPS) Sekolah Jenis Kebangsaan Cina (SJKC) Mentakab, Pahang

Ismail Sabri tiba pada pukul 10.45 pagi meluangkan masa kira-kira setengah jam untuk mendengar taklimat mengenai situasi banjir di daerah itu, serta bertanya khabar mangsa banjir yang ditempatkan di PPS berkenaan, lapor Bernama.

Terdapat 938 mangsa daripada 336 keluarga masih mendapatkan perlindungan di SJKC Mentakab, berikutan banjir di kawasan masing-masing belum surut sepenuhnya.

Menurut data Jawatankuasa Pengurusan Bencana Negeri Pahang, setakat pukul 8 pagi tadi terdapat 12,663 mangsa banjir daripada 3,629 ditempatkan di 79 PPS di seluruh daerah Temerloh.

Perdana Menteri seterusnya bergerak ke Karak untuk melawat sebuah lagi PPS iaitu Sekolah Menengah Kebangsaan Karak Setia.


Kertas siasatan suami Zeti dirujuk kepada pejabat AG

Siasatan terhadap suami bekas Gabenor Bank Negara Datuk Dr Tawfiq Ayman yang dikaitkan dengan 1Malaysia Development Berhad (1MDB), telah dirujuk kepada Pejabat Peguam Negara untuk tindakan selanjutnya, termasuk dari sudut Bantuan Perundangan Bersama (MLA).

Pengarah Jabatan Siasatan Jenayah Komersial (JSJK) Bukit Aman Datuk Mohd Kamarudin Md Din berkata proses MLA diperlukan, agar dokumen dan keterangan yang diperoleh oleh Polis Diraja Malaysia (PDRM) dengan kerjasama Jabatan Hal Ehwal Komersial (CAD) Singapura, boleh diterima di mahkamah, menurut laporan Bernama.

Beliau berkata pasukan penyiasat PDRM mengadakan perbincangan dengan CAD Singapura pada 29 hingga 31 Mac lepas, dan pihak CAD Singapura telah memberikan kerjasama baik.

“Kami juga mengenal pasti dokumen dan keterangan yang diperlukan bagi tujuan siasatan,” katanya dalam kenyataan hari ini.

Pada 16 Mac lepas, PDRM dalam kenyataannya memberitahu pasukan penyiasat akan ke Singapura, bagi mengumpul maklumat atau keterangan berhubung Tawfiq.

Tawfiq disiasat mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001, selepas didakwa menerima dana yang dikaitkan dengan 1MBD dalam akaun miliknya di Singapura.


PH belum muktamadkan agihan kerusi pada PRU-15

Pakatan Harapan (PH) masih belum membuat sebarang ketetapan mengenai parti mana yang akan bertanding di kawasan-kawasan pilihan raya yang pernah ditandingi oleh parti Bersatu, pada Pilihan Raya ke-15 (PRU15) nanti.

Naib Presiden Amanah Datuk Mahfuz Omar berkata parti Amanah, PKR dan DAP akan mengadakan perbincangan mengenai pengagihan kerusi bagi kawasan-kawasan berkenaan, dan keputusan akan diumumkan setelah kesepakatan dicapai, menurut laporan Bernama.

“Kerusi Bersatu itu akan dibincang untuk pengagihan dalam PH, dan ia masih belum dimuktamadkan lagi,” katanya pada sidang media Konvensyen Parti Amanah Negara Negeri Perak di sini hari ini.

Pada PRU14 lepas Bersatu yang menganggotai PH bertanding bagi merebut 52 kerusi parlimen dan berjaya memenangi 13 daripadanya, namun ia kemudiannya meninggalkan PH dan membentuk Perikatan Nasional (PN).


Ambil peluang lindungi anak sebelum PICKids ditutup: Khairy

Menteri Kesihatan Khairy Jamaluddin meminta ibu bapa supaya mengambil peluang melindungi anak masing-masing daripada ancaman Covid-19 memandangkan pendaftaran Program Imunisasi Covid-19 Kebangsaan Kanak-Kanak (PICKids) dos pertama hanya tinggal lapan hari sebelum ditutup pada 15 Mei ini.

“Ambillah peluang untuk melindungi anak anda dari Covid-19, Sindrom Keradangan Pelbagai Sistem dalam Kanak-Kanak (MIS-C) dan komplikasi lain akibat jangkitan.

“Lebih 1.5 juta kanak-kanak sudah dicucuk di Malaysia. Terbukti selamat!” katanya menerusi hantaran di akaun Twitter hari ini.

Menurut laman sesawang CovidNOW, sebanyak 1,542,513 kanak-kanak atau 43.4 peratus daripada kanak-kanak berumur lima hingga 11 tahun telah menerima sekurang-kurangnya satu dos vaksin Covid-19 setakat semalam.

Setakat semalam juga, sejumlah 894,826 atau 25.2 peratus kanak-kanak daripada kumpulan umur yang sama di Malaysia telah lengkap menerima vaksin di bawah PICKids.

Bagi remaja berumur 12 hingga 17 tahun, sebanyak 2,896,056 atau 93.1 peratus telah lengkap vaksinasi manakala 2,993,641 atau 96.2 peratus menerima sekurang-kurangnya satu dos vaksin.

Khairy sebelum ini dilaporkan berkata bayaran akan dikenakan bagi suntikan vaksin Covid-19 untuk kanak-kanak selepas PICKids ditamatkan pada 15 Mei ini.

Jawatankuasa Bertindak Imunisasi Covid-19 Kanak-Kanak (CITF-C) sebelum ini mengumumkan pemberian dos pertama di bawah PICKids hanya akan diberikan hingga 15 Mei dan tidak lagi ditawarkan selepas tarikh akhir berkenaan memandangkan permintaan rendah vaksinasi boleh menyebabkan pembaziran vaksin yang tinggi.

Selepas tarikh itu, vaksin yang diberikan adalah secara berbayar dan jenis yang diberikan ialah Sinovac.

Program PICKids tidak dapat dipanjangkan kerana melibatkan tarikh luput vaksin, penghantaran daripada pengeluar selain terdapat usaha memperoleh lebih banyak ubat antiviral.


Kes baharu kembali lepasi 5,000

Jangkitan baharu Covid-19 dalam tempoh 24 jam sehingga 12 tengah hari tadi meningkat 709 kes berbanding semalam, sekali gus melepasi angka 5,000.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu, 5,594 jangkitan baharu dilaporkan, berbanding 4,885 kes semalam.

Beliau berkata jumlah itu menjadikan kumulatif positif sejak awal tahun lalu hingga hari ini sebanyak 2,597,080 kes, manakala 2,493,437 pesakit telah sembuh.

Mengenai kadar kebolehjangkitan beliau berkata, Ro/Rt pada jangkaan mengikut kes seharian pada 22 November 2021 untuk seluruh negara adalah 1.00.

Semua negeri, kecuali Sarawak, Labuan dan Perlis, merekodkan Rt melebihi 1.00

Untuk rekod, nilai Rt merujuk kepada tahap kebolehjangkitan sesuatu virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.0 dengan lebih ramai individu berpotensi untuk dijangkiti wabak berkenaan.

Wilayah Persekutuan Putrajaya merekodkan kadar kebolehjangkitan tertinggi iaitu sebanyak Rt 1.15.

Dalam tempoh 24 jam sehingga 12 tengah hari semalam, Putrajaya merekodkan 70 jangkitan baharu, berbanding 31 yang dicatat pada Ahad, menjadikan keseluruhan kes positif sebanyak 8,040 kes, sementara 7,248 pesakit sembuh, dan 21 kematian.

Wilayah Persekutuan itu juga merekodkan 830 kes aktif, termasuk 799 pesakit yang menjalani kuarantin di rumah; 23 dimasukkan ke hospital; dan lapan dirawat di unit rawatan rapi (ICU) dengan empat daripadanya memerlukan alat bantuan pernafasan.

Dalam tempoh semalam, Rt di Selangor adalah sebanyak 1.06; diikuti masing-masing 1.05 di Kuala Lumpur dan Pahang; Rt 1.04 di Johor, Kelantan, Kedah, dan Melaka; Negeri Sembilan (1.02); dan masing-masing Rt 1.01 di Sabah, Perak serta Pulau Pinang; dan Terengganu (1.00).

Hanya Sarawak yang mencatat Rt di bawah 1.00 iaitu sebanyak 0.83 kes, manakala Labuan sebanyak 10 kes, dan Perlis (13 kes).


Wanita Iran potong rambut, bakar tudung protes kematian gadis

Semakin ramai wanita dan gadis di Iran memotong rambut mereka dan menanggalkan tudung untuk memprotes kematian Mahsa Amini – gadis berusia 22 tahun yang meninggal dunia dalam tahanan pihak berkuasa.

Mahsa meninggal dunia di Tehran pada Jumaat lalu, hanya beberapa hari selepas ditangkap oleh ‘polis moral’ Iran kerana didakwa memakai tudungnya secara tidak wajar.

Menurut Al Jazeera, wanita itu mengalami strok dan beberapa serangan jantung semasa dia ditahan oleh Gasht-e Ershad atau ‘polis moral’ Iran.

Pada Isnin, Komander Polis Greater Tehran Hossein Rahimi menyifatkan kematian Mahsa sebagai “malang” dan menafikan bahawa polis tempatan telah mencederakannya, lapor Reuters.

Bagaimanapun, saksi mendakwa Mahsa telah dipukul oleh pihak berkuasa tempatan, manakala keluarganya menegaskan dia sihat secara fizikal sebelum ditangkap.

Insiden itu telah mencetuskan bantahan besar-besaran di beberapa bandar seperti Tehran dan Kermanshah, dengan beribu-ribu orang turun ke jalan sebagai protes terhadap dakwaan penganiayaan ke atas Mahsa.

Penunjuk perasaan wanita khususnya, telah menunjukkan bantahan mereka dengan memotong rambut mereka secara terbuka, dengan ada yang menanggalkan, malah membakar tudung mereka.

Golongan wanita juga telah melakukan protes dalam talian dengan menyiarkan video memotong rambut mereka ke media sosial.

Satu video sedemikian oleh penyanyi Iran Donya Dadrasan telah mendapat lebih satu juta tontonan.

Sementara itu, badan pemantau internet Netblocks mendakwa bahawa data rangkaiannya menunjukkan “gangguan hampir keseluruhan” akses Internet di Iran, dengan Instagram dan Whatsapp dihadkan.

Di bawah kanun keseksaan Iran, seperti yang diterbitkan dalam RefWorld, wanita yang tampil di khalayak tanpa hijab yang sesuai boleh didenda atau dipenjarakan dari 10 hari hingga dua bulan. – Agensi


Tiga pegawai SPRM ditahan kes libat bekas ketua jabatan

Suruhanjaya Pencegahan Rasuah Malaysia (SPRM) mengesahkan menahan tiga pegawainya bagi membantu siasatan berhubung dakwaan salah guna kuasa dan penyelewengan dalam urusan kes terhadap seorang bekas ketua jabatan.

SPRM ingin menegaskan bahawa Suruhanjaya ini tidak akan berkompromi atau melindungi mana-mana pegawainya yang terlibat dalam sebarang perbuatan jenayah serta akan mengambil tindakan sewajarnya sekiranya perbuatan itu benar berlaku,” kata SPRM dalam kenyataan hari ini.

Menurut SPRM, ketiga-tiga pegawai terbabit telah dihadapkan ke Mahkamah Majistret Putrajaya dan ditahan reman mengikut Seksyen 117 Kanun Acara Jenayah selama enam hari bermula 14 hingga 19 September 2021.

“Siasatan menyeluruh sedang dijalankan dan SPRM berharap semua pihak tidak membuat sebarang spekulasi berhubung perkara ini kerana ia akan menjejaskan siasatan,” katanya.

Semalam, Pengarah Jabatan Siasatan Jenayah (JSJ) Bukit Aman, Datuk Abd Jalil Hassan dalam satu kenyataan berkata polis tidak menerima laporan berhubung dakwaan berlaku kecurian barang kes membabitkan wang tunai AS$6 juta (RM25 juta) milik seorang individu yang pernah disiasat SPRM.

Beliau berkata, pihaknya mengambil maklum berita tular di media sosial yang mendakwa tiga pegawai kanan SPRM direman kerana terbabit mencuri wang tersebut.

“Polis Diraja Malaysia (PDRM) ingin mengesahkan bahawa sehingga kini tiada sebarang laporan polis diterima berhubung kejadian ini.,” katanya.

Pada Khamis, sebuah blog tempatan mendakwa tiga pegawai kanan SPRM direman enam hari bermula 14 September lalu bagi membantu siasatan berhubung kecurian wang tunai milik seorang individu yang disiasat kerana menyalahgunakan kuasa dan penyelewengan dana pada 2018.


2,077 penerima vaksin dos penggalak disahkan positif Covid-19 semalam

Sebanyak 2,077 kes daripada 3,029 individu yang positif SARS-CoV-2 di seluruh negara semalam (Jumaat, 13 Mei 2022) adalah mereka yang telah menerima suntikan dos penggalak vaksin Covid-19.

Mengikut laman sesawang Github Kementerian Kesihatan (KKM), 636 kes lagi melibatkan individu yang melengkapkan dua dos primer; 250 (individu yang tidak divaksinasi); dan 66 (individu yang belum melengkapkan vaksinasi).

Berita berkaitan: Kes Covid-19 hari ini 13 Mei turun sedikit

Sementara itu, seramai 1,116 pesakit Covid-19 dilaporkan sembuh semalam, menjadikan kumulatif kes pulih meningkat kepada 4,409,159 pesakit, manakala 28,734 kes masih aktif.

Daripada jumlah kes aktif itu, 27,358 pesakit menjalani kuarantin di rumah; 23 ditempatkan di PKRC; 1,311 dimasukkan ke hospital; dan 42 pesakit dirawat di unit rawatan rapi (ICU), dengan 33 daripadanya memerlukan alat bantuan pernafasan.

Sepanjang minggu ini hingga semalam 16,316 kes dilaporkan dengan individu berusia 18 hingga 29 tahun menjadi penyumbang tertinggi kes positif iaitu sebanyak 4,176 kes diikuti 3,763 kes (30 hingga 39 tahun); dan 2,763 kes (40-49 tahun).

Menurut laman sesawang CovidNOW KKM pula, seramai lima pesakit meninggal dunia semalam, termasuk satu kes kematian di luar fasiliti kesihatan atau ‘brought in death’ (BID), menjadikan kumulatif sejak 2020 sebanyak 35,607 kes.

Selangor merekodkan dua kematian, diikuti masing-masing satu di Perlis, Pulau Pinang dan Sabah.

Dua kematian di Selangor itu melibatkan masing-masing seorang pesakit yang tidak menerima vaksin Covid-19 manakala seorang lagi melengkapkan dua dos primer.

Pesakit yang meninggal dunia di Pulau Pinang dan Sabah pula tidak menerima suntikan vaksin Covid-19 manakala seorang mangsa di Perlis menerima dua dos.

Sementara itu, 59 daripada 7,011 kluster Covid-19 masih aktif, manakala selebihnya telah ditamatkan. Tiada kluster baharu direkodkan semalam.

Pecahan kes berkaitan Covid-19 di setiap negeri sehingga 13 Mei 2022.


Kes positif kembali meningkat, 8,209 jangkitan dilapor hari ini

Jangkitan Covid-19 dalam negara kembali menunjukkan peningkatan apabila 8,209 kes direkodkan dalam tempoh 24 jam sehingga 12 tengah hari tadi, dengan Selangor mencatat angka paling tinggi iaitu 3,125 kes.

Ketua Pengarah Kesihatan, Tan Sri Dr Noor Hisham Abdullah dalam kenyataannya berkata negeri-negeri di sekitar Lembah Klang menjadi penyumbang tertinggi jangkitan dalam tempoh itu.

Berikut adalah pecahan setiap negeri (Kumulatif) yang dilaporkan hari ini.

Selangor – 3,125 (194,847)
Sabah – 203 (63,019)
WPKL – 801 (60,973)
Johor – 752 (60,120)
Sarawak – 594 (49,214)
Pulau Pinang – 303 (29,736)
Kelantan – 414 (29,274)
Negeri Sembilan – 576 (27,864)
Perak – 384 (21,629)
Kedah – 373 (19,801)
Melaka – 322 (12,866)
Pahang – 135 (10,139)
Terengganu – 127 (9,320)
WP Labuan – 62 (4,105)
WP Putrajaya – 33 (1,944)
Perlis – 5 (523)


Di mana kedudukan Bumiputera dalam “Membangun Malaysia Madani”‘?

Saya telah meneliti teks amanat YAB Perdana Menteri ketika melancarkan gagasan baharu “Membangun Malaysia Madani”. Gagasan ini boleh dikatakan hala tuju baharu Malaysia di bawah kerajaan PH-BN pimpinan PM-10.

Saya sebenarnya tercari-cari penekanan khusus terhadap Agenda Bumiputera dalam Malaysia Madani. Saya tak jumpa.

Adakah ia diselit di mana-mana, saya tak tahu.

Agenda Bumiputera terpahat dengan jelas dalam Dasar Ekonomi Baru (1970-1990), Dasar Pembangunan Nasional (1990-2000) dan Dasar Wawasan Kemakmuran Bersama 2030 (2020-2030).

Idea Wawasan Kemakmuran Bersama telah dikupas oleh Tan Sri Muhyiddin Yassin ketika beliau merasmikan Persidangan Perwakilan Srikandi dan Armada Bersatu pada tahun 2018.

Pada ketika itu, BERSATU berpandangan bahawa kerajaan PH pimpinan Tun Dr Mahathir Mohamad memerlukan satu dasar yang jelas mengenai Agenda Bumiputera.

Akhirnya, Dasar Wawasan Kemakmuran Bersama 2030 (WKB 2030) telah dilancarkan oleh Tun Dr Mahathir pada 5 Oktober 2019. Pelaksanaan dasar ini diteruskan oleh kerajaan PN pimpinan Tan Sri Muhyiddin dan oleh kerajaan pimpinan Dato’ Sri Ismail Sabri Yaakob selepas itu.

WKB 2030 yang berasaskan konsep “Shared Prosperity” bertujuan untuk mengagih kekayaan negara secara adil dan saksama bagi mengatasi ketidaksaksamaan (inequality) antara kaum, wilayah, kelas sosial dan rantaian bekalan.

Sementara pelaksanaan WKB 2030 meliputi semua rakyat tanpa mengira kaum, tumpuan khusus diberikan kepada kumpulan isi rumah berpendapatan 40 peratus terendah (B40), miskin tegar dan rentan ekonomi, masyarakat dalam transisi ekonomi, Orang Asal, Bumiputera Sabah dan Sarawak, Orang Kurang Upaya, belia, wanita, kanak-kanak serta warga emas.

Tujuannya ialah untuk memastikan mereka tidak ketinggalan dalam mengecapi nikmat pembangunan dan kemajuan negara.

Beberapa bidang utama pertumbuhan ekonomi baharu juga telah dikenal pasti untuk menjadi enjin pertumbuhan ekonomi negara bagi memacu Malaysia sebagai hub ekonomi Asia.

Sasaran WKB 2030 telah dijajarkan dengan sasaran RMK-12 yang menjadi dasar utama kerajaan sehingga tahun 2025. Pelaksanaan WKB 2030 sepatutnya diteruskan dalam RMK-13 untuk memastikan semua sasaran dasar ini dapat dicapai sepenuhnya.

Ketika menjadi PM-8, Tan Sri Muhyiddin telah menubuhkan Majlis Tindakan Kemakmuran Bersama (MTKB) yang bertindak sebagai satu mekanisme pemantauan peringkat tertinggi untuk memastikan sasaran WKB 2030 dapat dicapai.

Persoalannya, adakah Malaysia Madani telah menggantikan WKB 2030? Di manakah kedudukan dasar dan agenda Bumiputera dalam Malaysia Madani?

Jika ada, apakah pelan tindakan menyeluruh yang akan diambil oleh kerajaan PH-BN dalam memacu agenda Bumiputera dan memantau pelaksanaannya?

Hal ini seeloknya dijelaskan secara tuntas oleh PM-10.

Datuk Dr Marzuki Mohamad
Bekas Ketua Setiausaha Sulit Kanan Perdana Menteri Kelapan.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Altimet tak cadang cipta lagu baharu selepas ‘Hoi Ya Hoi’ dinyanyikan PN

Penyanyi rap terkenal, Syed Ahmad Syed Abdul Rahman Alhadad atau lebih dikenali sebagai Altimet berkata beliau tidak akan menghasilkan lagu baharu bagi mengiringi kempennya dalam Pilihan Raya Negeri (PRN) Selangor, 12 Ogos ini.

Altimet yang menjadi calon Pakatan Harapan (PH) bagi merebut kerusi Dewan Undangan Negeri (DUN) Lembah Jaya sebelum ini pernah menghasilkan lagu berjudul Aduh Malaysia, yang digunakan pemimpin serta penyokong PH sepanjang kempen Pilihan Raya Umum ke-15 (PRU-15), menurut laporan Bernama.

“Mungkin kita keluarkan lagu lain yang tiada kena mengena hari ini (pilihan raya),” katanya kepada pemberita selepas proses penamaan calon di Dewan Dato Ahmad Razali, Ampang hari ini.

Ketua Cabang PKR Ampang itu berdepan pertandingan satu lawan satu dengan calon Perikatan Nasional (PN) Sharifah Haslizah Syed Ariffin yang juga Exco Dewan Muslimat PAS Selangor.

Altimet, 44, berkata beliau mahu menjadikan Lembah Jaya sebagai kawasan yang mesra didiami segenap lapisan masyarakat, selain membantu penduduk mendapatkan insentif serta bantuan ditawarkan kerajaan negeri.

Dalam pada itu, Sharifah Haslizah yang mesra dipanggil Cikgu Sharifah menyatakan tidak gentar berdepan Altimet di kerusi yang boleh dianggap kubu kuat PKR itu.

Katanya beliau sudah biasa dengan masyarakat Lembah Jaya memandangkan pernah berkhidmat sebagai Ahli Majlis Perbandaran Ampang Jaya (MPAJ) pada 2013 dan sering melakukan kerja-kerja kebajikan di situ.

Pada Pilihan Raya Umum ke-14 (PRU14), Haniza Talha yang mewakili PKR menang dengan majoriti 14,790 undi mengatasi Muhamad Nizam daripada Barisan Nasional (BN), Khasim Abdul Aziz (PAS) dan Norizwan Mohamed (PRM).

Sementara itu, kerusi DUN Bukit Antarabangsa menyaksikan saingan tiga penjuru membabitkan calon paling muda berusia 23 tahun iaitu Melanie Ting mewakili parti Ikatan Demokratik Malaysia (MUDA) yang berdepan calon PN Sasha Lyna Abdul Latif dan Mohd Kamri Kamaruddin (PH).

Ting berkata meskipun mewakili golongan muda, beliau berjanji memberikan khidmat untuk semua lapisan masyarakat sementara Mohd Kamri yang juga bekas jurutera di sebuah syarikat telekomunikasi akan menjadikan isu alam sekitar yang sering menjadi tumpuan di Bukit Antarabangsa sebagai fokus utama kempennya.

Pada PRU14, kerusi DUN Bukit Antarabangsa dimenangi bekas Menteri Besar Selangor Datuk Seri Mohamed Azmin Ali yang ketika itu mewakili PKR dengan majoriti 25,512 undi menumpaskan Salwa Yunus (BN), Sharifah Haslizah (PAS), Ahmad Kamarudin (PRM) dan calon Bebas, Azwan Ali.

Terdahulu, Perdana Menteri Datuk Seri Anwar Ibrahim dan Premier Sarawak Tan Sri Abang Johari Tun Openg turut meluangkan masa beramah mesra dengan penyokong PH dan BN di luar pekarangan Dewan Dato Ahmad Razali sebelum pengumuman calon dibuat.


Wartawan kata Israk Mikraj ‘cerita penuh khayalan’ disiasat

Pendakwa raya Mesir memulakan siasatan terhadap seorang wartawan yang terkenal dengan kempennya menentang Islam, selepas dia mempersoalkan Israk Mikraj Nabi Muhammad SAW.

Ibrahim Issa – seorang pengkritik gigih terhadap kumpulan Ikhwanul Muslimin, yang diharamkan oleh rejim Presiden Abdel Fattah al-Sissi – membuat kenyataan dalam sebuah rancangan televisyen yang ditayangkan di seluruh negara itu pada Jumaat.

Issa mendakwa Israk dan Mikraj, perjalanan malam Nabi Muhammad SAW dari Makkah ke Baitulmaqdis, dari mana baginda kemudiannya naik ke langit, adalah ‘kisah yang benar-benar khayalan’.

Dia berkata ulama Islam hanya memetik daripada buku untuk mengesahkan peristiwa itu dan mengetepikan pendapat orang lain yang menafikan kejadian berkenaan.

Baginya ulama memberi ‘pandangan salafi, dan dia mendakwa gagal memberi pemahaman yang lebih luas berkaitan Islam.

Pihak berkuasa teologi tertinggi Mesir, Dar al-Ifta, mengeluarkan kenyataan balas mengandungi tujuh perkara pada Sabtu menyatakan perjalanan Israa dan Miraj adalah benar-benar berlaku dan tidak boleh dinafikan dalam apa cara sekalipun.

Pada hari sama, pendakwa raya Mesir mengarahkan siasatan dilakukan terhadap Issa.

Majlis Tertinggi bagi Peraturan Media Mesir juga berkata ia akan menyediakan laporan untuk mengambil tindakan undang-undang sekiranya berlaku pelanggaran kod etika.

Kenyataan Issa mencetuskan kontroversi meluas di media sosial, termasuk oleh pengkritik dan penyokong, manakala pelakon Mesir Mostafa Darwish menghentikan penggambaran filem yang dikarang oleh Issa berjudul “The Atheist”.

Seorang pengguna Twitter mengecam Issa kerana meragui ajaran Islam, manakala seorang lagi memujinya kerana membantu “projek nasional untuk pemodenan dan revolusi menentang fanatik.”

Pada November, Issa mencetuskan kontroversi selepas berkata dia terkejut apabila mendapati seorang ahli farmasi membaca al-Quran di sebuah farmasi.

“Membaca al-Quran adalah satu perkara yang indah … tetapi anda harus mengutamakan membaca buku mengenai perubatan,” kata Issa.

Issa juga seorang pengkritik lantang di bawah pemerintahan tiga dekad Hosni Mubarak, yang digulingkan pada 2011 berikutan protes besar-besaran. – Agensi


Polis langgar undang-undang tolak aduan wanita seluar pendek: ADUN DAP

Rakan baik dan setia UMNO, DAP, mendesak Perdana Menteri Datuk Seri Anwar Ibrahim supaya melakukan perubahan dengan melonggarkan kod etika berpakaian orang awan di jabatan kerajaan.

Menerusi surat terbuka dalam hanya tulisan Cina di Facebooknya kepada Anwar, Ahli Dewan Undangan Negeri (ADUN) Mengkibol, Johor, Chew Chong Sin berkata pengecualian perlu diberikan untuk urusan penting atau kecemasan, termasuk di balai polis dan hospital.

“Kelonggaran juga patut diberikan sekiranya ia melibatkan faktor kesukaran seperti jarak rumah yang jauh, kesesakan lalu lintas, atau faktor kesuntukan masa.

“Pertimbangan dan budi bicara ini perlulah dipraktikkan dengan sifat rahmah dan empati, terutamanya oleh pegawai yang bertugas,” katanya menurut laporan Mkini.

Gesaan itu dibuat susulan kejadian di Ibu Pejabat Polis Daerah Kajang, Selangor pada 30 Januari lalu, di mana usaha seorang wanita membuat laporan polis mengenai kemalangan jalan raya ditolak kerana dia memakai seluar pendek.

Ketua Polis Negara Tan Sri Acryl Sani Abdullah Sani bagaimanapun menyifatkan apa yang berlaku itu sebagai “salah faham”.

Mengulas lanjut Chew berkata tindakan anggota polis berkenaan melanggar Seksyen 107(4) Kanun Tatacara Jenayah, yang menetapkan bahawa pegawai polis mempunyai tanggungjawab untuk menerima semua maklumat atau laporan berkaitan pelanggaran undang-undang di negara.

Katanya, terdapat juga kes yang waris pesakit tidak dapat berurusan di hospital, walaupun ia adalah kecemasan kerana keperluan mematuhi kod pakaian.

Sementara itu, Persatuan Bertindak Semua Wanita (Awam) berkata etika berpakaian hanyalah garis panduan dan tidak mempunyai kuasa undang-undang.

Oleh demikian, katanya, agensi kerajaan tidak boleh menafikan perkhidmatan mereka kepada orang awam berdasarkan pakaian mereka.

“Sekiranya anda dinafikan perkhidmatan atau menerima kata-kata diskriminasi berdasarkan pakaian anda, anda boleh membuat aduan di agensi kerajaan atau saluran pelaporan jabatan yang berkaitan.

“Sentiasa ingat bahawa Malaysia adalah sebuah negara yang bangga dengan pelbagai etnik dan budaya – maruah diri dan menghormati budaya lain mesti diberi pertimbangan sewajarnya,” kata Awam dalam satu kenyataan semalam.

Kumpulan itu juga menyatakan bahawa tiada kod pakaian standard yang diamalkan di semua balai polis, dan notis lazimnnya hanya diberikan kepada pelawat apabila mereka menjejakkan kaki di balai polis atau premis kerajaan lain berkenaan.

5 Februari lalu (Ahad), Ahli Parlimen Bandar Kuching, Dr Kelvin Yii mengkritik tindakan polis berkaitan tatacara berpakaian sambil menyifatkan Polis Diraja Malaysia (PDRM) bukan ‘polis moral’.

Kelvin berkata tanggungjawab polis adalah untuk menjaga keselamatan komuniti dan bukannya menjadi “polis moral komuniti” lebih – lebih lagi apabila melibatkan keselamatan rakyat.


[KEMAS KINI] Ebit Lew bakal masuk Palestin malam ini

Oleh Hiekal Rosli
Jurugambar Agenda Daily yang turut serta dalam misi bantuan ke Palestin

Pendakwah terkenal, Ebit Lew kini sudah separuh perjalanan menuju ke perbatasan antara Mesir dan Semenanjung Gaza, di Palestin, apabila beliau melepasi wilayah Ismailia di timur laut Mesir hari ini.

Agenda Daily difahamkan dalam tempoh dua jam lagi beliau dijangka tiba di Rafah – satu-satunya pintu sempadan antara Semenanjung Gaza dan Mesir, kira-kira empat jam perjalanan dari Ismailia – sebelum memasuki wilayah bergolak itu.

Kaherah membuka semula pintu lintasan Rafah Februari lalu bagi memudahkan rakyat Palestin di Semenanjung Gaza berulang alik ke Mesir bagi mendapatkan barang keperluan dan rawatan perubatan.

Bagaimanapun, hanya Ebit Lew dan rombongan sahaja yang akan dibenar melintasi pintu sempadan itu yang dikawal pasukan keselamatan Mesir dan Pergerakan Perjuangan Islam Palestin (Hamas).

Pelbagai barang makanan dan ubat-ubatan yang dibeli Ebit Lew dan diisi di dalam beberapa lori akan melalui pintu sempadan Kerem Shalom yang dikawal pihak berkuasa rejim Zionis Israel yang mengenakan perintah sekatan ke atas Semenanjung Gaza sejak puluhan tahun lalu.

Dua hari lalu, Pasukan Tentera rejim Israel (IDF) dilaporkan membuka separuh sahaja pintu sempadan Kerem Shalom. Mulai Jumaat, rejim itu hanya membenarkan bahan mentah untuk industri kritikal memasuki Semenanjung Gaza melalui pintu sempadan berkenaan.

Hingga kini, rejim Zionis secara signifikan mengehadkan kemasukan barangan ke Semenanjung Gaza susulan konflik 11 hari yang berlaku Mei lalu.

Rejim itu hanya akan memperluaskan kemasukan jenis barangan ke Semenanjung Gaza jika Hamas membebaskan warganya yang ditahan.

Tidak pasti sama ada bekalan bantuan yang disediakan Ebit Lew mampu melepasi pemeriksaan ketat rejim Zionis di pintu lintasan Kerem Shalom.

Terdahulu Agenda Daily melaporkan Ebit Lew mempercepatkan jadualnya memasuki wilayah itu kerana bapanya sedang sakit di Malaysia.

Beliau telah membeli pelbagai keperluan seperti makanan dan bekalan perubatan di Kaherah sejak beberapa hari lalu untuk disampaikan kepada rakyat Palestin, namun belum dapat melakukan penghantaran.

Ebit Lew mahu segera masuk Gaza, rindukan ayah sakit di Malaysia


Belum mula berkempen, sudah banyak SOP dilanggar di Melaka: Hishammuddin

Larangan berhimpun yang diumumkan Kementerian Kesihatan Malaysia (KKM) adalah wajar ia memandangkan walaupun belum bermula kempen Pilihan Raya Negeri (PRN) Melaka sudah banyak pelanggaran prosedur operasi standard (SOP) kesan dalam program sosial.

Menteri Kanan Pertahanan Datuk Seri Hishammuddin Hussein mempertahankan keputusan KKM yang tidak membenarkan sebarang majlis dan aktiviti berkaitan PRN Melaka bagi membendung penularan Covid-19, malah memberi contoh beberapa majlis dan perhimpunan sosial yang dianjurkan gagal mematuhi SOP ditetapkan.

“Saya percaya KKM membuat keputusan berdasarkan apa yang berlaku beberapa hari sebelum yang mana kita tengok banyak perhimpunan dan majlis yang dianggap sosial, namun ada kaitan pilihan raya.

“Ia melibatkan ramai individu berkumpul.. lebih 50% daripada yang ditetapkan SOP biasa. Ramai tidak memakai pelitup muka dan penjarakan sosial pun tidak dipatuhi.

“Itu trend yang kita tak boleh benarkan ketika ini,” katanya semasa sidang media di Parlimen hari ini.

Beliau juga menjelaskan parti politik tidak wajar menyamakan dengan kebenaran program dan aktiviti yang diberikan dibawah Fasa Empat kerana PRN adalah perkara yang berbeza.

“Memang majlis kahwin, kenduri dan majlis rasmi dibenarkan di bawah Fasa Empat, tetapi saya nak ingatkan tak boleh kita samakan suasana Fasa Empat dan suasana PRN,” katanya lagi.

Katanya, kerajaan mengambil pengajaran daripada pengalaman sebelum ini semasa PRN Sabah sehingga mengundang kemarahan rakyat terhadap ahli atau parti politik.

“Kita belajar daripada pengalaman sebelum ini, jadi SOP yang kita ketengahkan semasa PRN Sabah dikemaskini untuk Melaka, dan sekiranya ada keperluan untuk pilihan raya kecil atau PRN lain, Majlis Keselamatan Negara akan membantu dari segi konsistensi dan menyesuaikan apa yang ada (SOP) mengikut keadaan semasa,” katanya.

Terdahulu, Menteri Kesihatan Khairy Jamaluddin Abu Bakar mengumumkan larangan semua bentuk majlis dan perhimpunan berkaitan PRN Melaka, termasuk pelancaran jentera pilihan raya, berkuat kuasa esok hingga 27 November depan.

Larangan berdasarkan Akta Pencegahan dan Pengawalan Penyakit Berjangkit 1988 (Akta 342) itu dibuat bagi mengurangkan risiko penularan jangkitan Covid-19 dan peningkatan kes mendadak akibat PRN Melaka.


Perhimpunan haram: Setiausaha Agung MUDA mengaku tak bersalah

Setiausaha Agung parti MUDA Amir Hariri Abd Hadi hari ini (26 Ogos) mengaku tidak bersalah dan meminta dibicarakan atas pertuduhan gagal memaklumkan kepada pihak berkuasa mengenai protes #ManaKapalLCS yang diadakan di ibu negara, baru-baru ini.

Amir Hariri, 31, membuat pengakuan itu selepas tuduhan dibacakan di hadapan Majistret Haryanti Ahmad Razali pagi tadi.

Presiden MUDA Syed Saddiq Syed Abdul Rahman dan ahli parti lain hadir di mahkamah sebagai tanda solidariti.

Tertuduh didakwa mengikut Perkara 9(1) Akta Perhimpunan Aman 2012, yang membawa hukuman denda maksimum RM10,000 jika sabit kesalahan.

Perkara 9(1) Akta Perhimpunan Aman 2012 menyatakan penganjur perlu memaklumkan kepada pihak berkuasa terlebih dahulu sebelum mengadakan perhimpunan awam.

Amir didakwa terlibat menganjurkan protes di hadapan Sogo, dalam daerah Dang Wangi, sekitar jam 2 petang pada 14 Ogos lalu.

Bagaimanapun, dia selaku penganjur didakwa gagal memaklumkan kepada polis mengenai protes itu lima hari sebelum acara berlangsung.

Timbalan Pendakwa Raya Mohd Radzi Shah Ab Razak dan Fatin Hanum Abdul Hadi memohon mahkamah mengenakan ikat jamin RM10,000 ke atas tertuduh dan mengenakan perintah menyekatnya daripada menyiarkan sebarang komen mengenai prosiding mahkamah di media sosial.

Bagaimanapun, peguam Beatrice Chin Yuen Xin, yang mewakili tertuduh, merayu agar mahkamah mengenakan jumlah jaminan antara RM500 dan RM1,000, memandangkan ini adalah kesalahan pertama anak guamnya dan dia telah bekerjasama dengan pihak berkuasa sepanjang siasatan mereka berhubung perkara itu.

Mahkamah kemudian memerintahkan jaminan RM4,000 terhadap tertuduh dan menetapkan 3 November untuk sebutan kes.

Sebelum ini sekumpulan penunjuk perasaan telah turun ke jalan pada 14 Ogos, mendesak kerajaan untuk menjawab mengenai kapal tempur pesisir pantai (LCS) bernilai RM6 bilion, yang masih belum dihantar kepada Tentera Laut Diraja Malaysia (TLDM).

Bantahan itu diadakan susulan laporan Jawatankuasa Kira-kira Wang Negara (PAC) yang mendedahkan LCS tercanggih pertama TLDM masih belum siap apabila ia dilancarkan pada 2017 dan prosiding jawatankuasa itu mendapati LCS 1 kurang daripada 44 peratus siap.

Pada hari bantahan itu, Ketua Polis Daerah Dang Wangi Asisten Komisioner Noor Dellhan Yahaya dilaporkan berkata polis telah membuka kertas siasatan berhubung perhimpunan berkenaan di bawah Seksyen 9(5) Akta Perhimpunan Aman 2012 kerana mengadakan perhimpunan tanpa notis dan mereka telah memanggil 13 individu untuk memberikan kenyataan.


KWSP: 74,392 permohonan diterima dan hanya 34,643 layak untuk FSA2

Sebanyak 74,392 permohonan telah diterima di bawah Fasiliti Sokongan Akaun 2 (FSA2) setakat 14 April 2023, dengan 34,643 daripadanya adalah permohonan yang layak dengan jumlah RM722 juta, menurut Kumpulan Wang Simpanan Pekerja (KWSP).

Bagi setiap kelulusan tersebut, KWSP mengingatkan kepada pemohon setiap pinjaman tersebut perlu dibayar tepat pada masanya mengikut syarat yang ditetapkan pihak perbankan.

Ketua Pegawai Eksekutif, Datuk Seri Amir Hamzah Azizan berkata KWSP menjangkakan jumlah permohonan FSA2 akan terus meningkat, lebih-lebih lagi setelah Bank Simpanan Nasional (BSN) melancarkan BSN MyRinggit Insan-i pada Sabtu.

“Kami berbesar hati kerana MBSB Bank dan BSN menyokong FSA2, yang kami percaya akan membantu ahli yang mempunyai isu kecairan tunai untuk mendapatkan pembiayaan peribadi tanpa impak yang serius terhadap simpanan persaraan mereka,” katanya dalam kenyataan pada Sabtu.

Beliau juga mengakui terdapat kekeliruan dalam kalangan sebilangan ahli KWSP berhubung keperluan pembayaran balik bulanan pembiayaan peribadi ini.

Fasiliti ini disasarkan kepada ahli KWSP yang mempunyai simpanan dalam Akaun 2 dan disokong oleh pendapatan yang berpatutan untuk memastikan mereka mampu membiayai pembiayaan peribadi tersebut dan komited kepada pembayaran balik bulanan tanpa menjejaskan kecukupan dan jaminan pendapatan persaraan mereka, katanya.

“Perlu diingatkan bahawa bayaran balik bulanan adalah perlu untuk memastikan pinjaman dibayar tepat pada masanya,” katanya.

Menurut KWSP, jumlah kelayakan untuk pembiayaan peribadi ini adalah berdasarkan jumlah simpanan dalam Akaun 2, dengan jumlah pembiayaan minimum sebanyak RM3,000 dan maksimum RM50,000.

Ahli boleh membuat permohonan pembiayaan peribadi secara dalam talian melalui MBSB Bank atau BSN, dan setelah diluluskan, ahli boleh mengemukakan permohonan awal bagi Pengeluaran Bersyarat Umur 50 Tahun atau 55 Tahun kepada KWSP berdasarkan jumlah pembiayaan yang diluluskan.

“Di bawah Fasa 1, ahli yang layak berumur 40 tahun ke atas boleh memohon, tertakluk kepada terma dan syarat yang ditetapkan oleh pihak bank.

“Amaun pengeluaran yang tertakluk kepada jumlah dalam Pengeluaran Bersyarat Umur 50 Tahun atau 55 Tahun akan dibuat ke akaun bank ahli apabila ahli mencapai umur antara 50 hingga 55 tahun mengikut pilihan umur pengeluaran ahli,” tambah dana persaraan itu.

KWSP memaklumkan permohonan akan dibuka selama setahun, membolehkan ahli KWSP mempunyai masa yang mencukupi untuk membuat permohonan awal bagi Pengeluaran Bersyarat Umur 50 Tahun atau Umur 55 Tahun.

Ahli boleh melayari http://fsa2.kwsp.gov.my/ untuk menyemak kelayakan bagi permohonan awal Pengeluaran Bersyarat Umur 50 Tahun atau 55 Tahun dan jumlah yang boleh dipohon di bawah fasiliti tersebut.

Selain itu, soalan lazim berkaitan fasiliti ini juga terdapat di laman web untuk rujukan ahli.

KWSP juga menyarankan ahli untuk mendaftar atau mengemas kini nombor telefon bimbit mereka melalui Self-Service Terminal (SST) yang terdapat di mana-mana cawangan KWSP bagi tujuan penerimaan Kos Pengesahan Transaksi (TAC) untuk pengesahan identiti ketika membuat transaksi.

Layari laman web KWSP di www.kwsp.gov.my atau hubungi Pusat Pengurusan Perhubungan KWSP di talian 03-8922 6000 untuk mendapatkan maklumat lanjut mengenai FSA2.


Kes Covid-19 meningkat hampir di seluruh dunia: WHO

Jumlah jangkitan baharu Covid-19 di seluruh dunia meningkat sebanyak 18 peratus pada minggu lalu, dengan lebih daripada 4.1 juta kes dilaporkan, menurut data terbaharu Pertubuhan Kesihatan Sedunia (WHO).

Agensi kesihatan Pertubuhan Bangsa-Bangsa Bersatu (PBB) itu dalam laporan mingguan terbaru mengenai wabak itu berkata jumlah kematian di seluruh dunia kekal hampir sama dengan minggu sebelumnya, iaitu kira-kira 8,500 kes.

Kematian berkaitan Covid-19 meningkat di tiga wilayah – Timur Tengah, Asia Tenggara dan Amerika.

Kenaikan mingguan terbesar dalam kes baharu Covid-19 dikesan di Timur Tengah, di mana ia meningkat sebanyak 47 peratus. Jangkitan meningkat kira-kira 32 peratus di Eropah dan Asia Tenggara, dan kira-kira 14 peratus di Amerika, kata WHO.

Ketua Pengarah WHO Tedros Adhanom Ghebreyesus berkata kes semakin meningkat di 110 negara, kebanyakannya didorong oleh varian Omicron BA.4 dan BA.5.

“Pandemik ini berubah-ubah, tetapi ia belum berakhir,” kata Tedros minggu ini semasa taklimat media.

Beliau berkata keupayaan untuk menjejaki evolusi genetik Covid-19 adalah “terancam” apabila negara melonggarkan usaha pengawasan dan penjujukan genetik, sekali gus menyukarkan untuk mengesan varian baharu yang muncul dan berpotensi berbahaya.

Beliau menyeru semua negara untuk meningkatkan imunisasi populasi mereka yang paling terdedah, termasuk pekerja kesihatan dan orang yang berumur lebih 60 tahun, dengan mengatakan bahawa ratusan juta masih tidak divaksinasi dan berisiko mendapat penyakit dan kematian yang teruk.

Tedros berkata walaupun lebih 1.2 bilion vaksin Covid-19 telah ditadbir secara global, kadar imunisasi purata di negara miskin adalah kira-kira 13 peratus.

“Sekiranya negara kaya memberi vaksin kepada kanak-kanak seawal usia 6 bulan dan merancang untuk melakukan pusingan lanjutan vaksinasi, adalah tidak dapat difahami untuk mencadangkan bahawa negara berpendapatan rendah tidak seharusnya memberi vaksin dan meningkatkan mereka yang paling berisiko,” katanya.

Menurut angka yang disusun oleh Oxfam, kurang daripada separuh daripada 2.1 bilion vaksin yang dijanjikan kepada negara miskin oleh Kumpulan Tujuh negara ekonomi besar telah dihantar.

Awal bulan ini, Amerika Syarikat (AS) membenarkan vaksin Covid-19 untuk bayi dan kanak-kanak prasekolah, melancarkan pelan imunisasi kebangsaan yang menyasarkan 18 juta kanak-kanak.

Pengawal selia AS juga mengesyorkan bahawa sesetengah orang dewasa mendapatkan penggalak yang dikemas kini pada musim gugur yang sepadan dengan varian Covid-19 terkini. – Agensi


Najib diarah beri penjelasan isu hutang 1MDB kepada Parlimen

Bekas Perdana Menteri Datuk Seri Najib Razak diminta memberi penjelasan kepada Dewan Rakyat pada Rabu ini berhubung kenyataannya ketika perbahasan minggu lepas yang dikata mengelirukan dewan.

Yang Dipertua Dewan Rakyat Tan Sri Azhar Azizan Harun berkata beliau telah menulis surat kepada Najib bagi mendapatkan penjelasan mengenai perkara itu dan meminta Ahli Parlimen Pekan itu memberi kenyataan.

“Saya telah menulis kepada YB (Yang Berhormat) Pekan untuk minta penjelasan, serta YB Menteri Kewangan tentang apa yang beliau katakan tempoh hari dan saya sedang menunggu jawapan.

“Saya meminta beliau (Najib) beri penjelasan hari Rabu ini, tapi saya tak tahulah beliau dapat (atau tidak) beri penjelasan hari itu, saya tidak tahu,” katanya.

Azhar berkata demikian bagi menjawab pertanyaan RSN Rayer (DAP-Jelutong) yang bangun pada sesi perbahasan Titah Diraja persidangan Dewan Rakyat di sini hari ini untuk meminta maklum balas mengenai usul Tony Pua (PH-Damansara) yang mahu Najib dirujuk kepada Jawatankuasa Hak dan Kebebasan Parlimen di bawah Peraturan Mesyuarat 36 (12) Peraturan-peraturan Majlis Mesyuarat Dewan Rakyat.

Pua menghantar usul itu berikutan ucapan Najib dalam Dewan Rakyat pada 2 Mac dikatakan mengandungi kenyataan-kenyataan yang mengelirukan dewan berkaitan isu hutang 1MDB dan boleh disifat sebagai menghina majlis.

Najib pada 2 Mac lalu ketika membahaskan titah ucapan Yang di-Pertuan Agong mendakwa hutang 1MDB tidak dibayar menggunakan wang rakyat.

Bagaimanapun, sehari kemudian Menteri Kewangan Tengku Datuk Seri Zafrul Tengku Abdul Aziz menafikan dakwaan Najib sambil memaklumkan kerajaan sudah mula membayar faedah hutang 1MDB sebanyak RM6.5 bilion.

Tengku Zafrul berkata sehingga akhir Februari 2022, jumlah keseluruhan hutang 1MDB bernilai kira-kira RM38.8 billion merangkumi RM32.3 bilion hutang prinsipal dan RM6.5 bilion faedah, menurut laporan Bernama.

“Kita sudah mula membayar faedah hutang 1MDB kira-kira RM6.5 bilion dan belum membayar prinsipal kerana prinsipal hutang tersebut akan matang lambat lagi,” katanya.

Hari ini, bekas Perdana Menteri Tan Sri Muhyiddin Yassin berkata dakwaan Najib itu adalah satu kenyataan tidak benar dan mengelirukan.

“Saya hairan Pekan sebagai bekas Perdana Menteri dan Menteri Kewangan boleh terlupa bahawa hutang-hutang 1MDB adalah dijamin oleh Kerajaan.

“Apabila 1MDB gagal membayar hutang-hutang termasuk faedah yang keseluruhannya berjumlah lebih RM50 billion, maka kerajaanlah yang terpaksa membayar hutang-hutang ini,” katanya.


DAP Sepang protes calon luar di DUN Sungai Pelek

Akar umbi dari 17 cawangan DAP Sepang dilaporkan kecewa dengan khabar angin yang mengatakan parti itu akan mencalonkan bekas ADUN Banting, Lau Weng San di Sungai Pelek.

FMT yang melaporkan dengan memetik sumber parti itu berkata beberapa cawangan DAP di Sepang berhimpun untuk membantah pencalonan orang luar untuk kerusi itu pada Pilihan Raya Negeri (PRN) Selangor, bulan depan.

Menurut sumber, protes itu diadakan di sebuah gelanggang bola keranjang di Kampung Baru Sepang bagi menyuarakan permintaan akar umbi yang mahu anak tempatan dicalonkan di kerusi yang disandang Ronnie Liu itu.

Ronnie mengumumkan keluar parti pada 24 Jun lalu selepas merasakan terlalu banyak perkara yang telah berlaku malah ada yang di luar jangkaannya selepas 41 tahun bersama parti itu.

Menurut sumber yang enggan dinamakan itu, DAP Sepang bersetuju untuk hanya menyokong calon tempatan di kerusi DUN Sungai Pelek.

“Kami mahu pemimpin tempatan yang boleh memberikan perkhidmatan terbaik berdasarkan keperluan dan kehendak pengundi,” katanya.

Pada PRU 2018, Liu memenangi kerusi itu atas tiket Pakatan Harapan dengan majoriti 6,586 undi.


Peningkatan 119 peratus kes baharu Covid-19 minggu lepas

Bilangan kes baharu Covid-19 di negara ini bagi Minggu Epidemiologi (ME) ke-19 yang bermula dari 8 Mei hingga 14 Mei, meningkat sebanyak 119.2 peratus iaitu kepada 19,137 kes berbanding 8,732 kes pada minggu sebelumnya (ME ke-18).

Ketua Pengarah Kesihatan Tan Sri Dr Noor Hisham Abdullah berkata perkembangan itu menyaksikan jumlah kumulatif kes Covid-19 di Malaysia kini sebanyak 4,475,873 kes dengan 29,762 kes aktif.

Beliau berkata sejajar dengan peningkatan kes harian pada ME ke-19, purata kadar kebolehjangkitan juga menunjukkan peningkatan sebanyak 70.2 peratus iaitu 0.97 berbanding 0.57 pada minggu sebelumnya.

“Bilangan kes sembuh pada ME ke-19 menurun sebanyak 59.2 peratus atau 30,930 kes kepada 12,618 kes berbanding ME ke-18 dan kumulatif individu pulih ialah 4,410,499.

“Kes kematian pada ME ke-19 menunujukkan sedikit peningkatan iaitu 3.1 peratus (32 kes kepada 33 kes) berbanding ME ke-18 dan menjadikan kumulatif kematian kini 35,612,” katanya dalam kenyataan hari ini.

Sementara itu, Dr Noor Hisham berkata jumlah kemasukan pesakit Covid-19 ke fasiliti kesihatan iaitu hospital dan Pusat Kuarantin dan Rawatan Covid-19 (PKRC) awam bagi setiap 100,000 penduduk juga meningkat 38 peratus untuk ME sama berbanding ME sebelumnya.

“Kemasukan pesakit Covid-19 ke hospital awam bagi setiap 100,000 penduduk juga meningkat sebanyak 100 peratus melibatkan semua kategori pesakit.

“Secara keseluruhan, peratusan penggunaan katil PKRC meningkat sebanyak 100 peratus, penggunaan katil bukan kritikal meningkat sebanyak 18 peratus manakala penggunaan katil unit rawatan rapi (ICU) menurun sebanyak 10 peratus,” katanya.


Petronas akan sumbang RM2 bilion kepada KWAN tahun depan

Petroliam Nasional Bhd (Petronas) akan menyumbang RM2 bilion kepada Kumpulan Wang Amanah Negara (KWAN) tahun depan selaras dengan ikrar kerajaan untuk menambah dana itu sebaik sahaja isu Covid-19 selesai.

Ketika membentangkan Bajet 2023 hari ini, Menteri Kewangan Tengku Datuk Seri Zafrul Abdul Aziz berkata penambahan itu juga bergantung kepada keadaan kewangan negara.

“Kerajaan menyeru lebih banyak entiti untuk menyumbang kepada KWAN demi kepentingan negara pada masa hadapan,” katanya di Parlimen hari ini (7 Oktober 2022).

Tabung amanah negara berdasarkan Akta KWAN 1988, adalah untuk menjana sumber pendapatan berterusan bagi manfaat negara dan generasi akan datang.

Selaras dengan tujuan itu, Tengku Zafrul berkata kerajaan memperuntukkan sehingga RM6 bilion untuk vaksin Covid-19.

Sehingga 30 September tahun ini, beliau berkata kerajaan telah membelanjakan sebanyak RM5 bilion untuk Program Imunisasi Covid-19 Kebangsaan (PICK).

“Kerajaan mahu memberi jaminan bahawa peruntukan stok vaksin masih mencukupi bagi mereka yang ingin mendapatkan vaksin tambahan pada 2023,” katanya.

Pada masa sama beliau berkata sektor kesihatan akan menerima peruntukan lebih besar iaitu RM36.1 bilion di bawah Bajet 2023, berbanding RM32.4 bilion dalam Bajet 2022.

Menurutnya RM4.9 bilion akan diperuntukkan untuk meningkatkan kapasiti kesihatan awam sebanyak 12 peratus berbanding tahun ini.

“Sebanyak RM1.8 bilion akan diperuntukkan untuk membina hospital, klinik dan kemudahan baharu, serta untuk perolehan peralatan perubatan,” katanya.


Bakal sertai BN, kini Zuraida dedah beberapa MP dan ADUN akan sertai PBM

Parti Bangsa Malaysia (PBM) bakal menerima tiga lagi Ahli Parlimen (MP) dan dua Ahli Dewan Undangan Negeri (ADUN) yang menyertai parti tersebut.

Bakal Presidennya, Datuk Zuraida Kamaruddin yang sebelum mengesahkan sudah memohon untuk menyertai Barisan Nasional (BN) mendedahkan penyertaan wakil rakyat tersebut akan mengukuhkan kedudukan parti itu untuk berdepan pilihan raya umum ke-15 (PRU-15) akan datang.

“Insya-Allah, saya sudah katakan PBM akan bertanding tujuh kerusi Parlimen dan tujuh kerusi DUN, semuanya melibatkan calon ‘incumbent’ (penyandang). Insya-Allah kita sasar tujuh kerusi Parlimen dan tujuh DUN.

“Sekarang ada empat (kerusi Parlimen), insya-Allah akan ada (tambah) lagi tiga. Sama juga dengan ADUN, sekarang sudah ada lima, iaitu tiga di Perak, dua di Selangor dan insya-Allah, dua lagi akan datang,” katanya dipetik laporan BH.

Zuraida bagaimanapun tidak mendedahkan identiti lima wakil rakyat terbabit.

Ketika ini, PBM diwakili Zuraida sendiri mewakili Parlimen Ampang, selain Larry Sng (Julau), Steven Choong Shiau Yoon (Tebrau) dan Datuk Dr Mohamadin Ketapi (Lahad Datu) di Dewan Rakyat.

Lima ADUN parti itu pula adalah dua di Selangor, iaitu Haniza Talha (Lembah Jaya) dan Dr Daroyah Alwi (Sementa), selain tiga di Perak, iaitu Leong Cheok Keng (Malim Nawar), A Sivasubramaniam (Buntung) dan Paul Yong Choo Kiong (Tronoh).

Zuraida yakin lebih ramai akan mendaftar menjadi ahli PBM yang ditubuhkan sebagai parti berbilang kaum dan bermatlamat untuk mengubah landskap politik negara menjadi stabil dan harmoni.

“Sudah tiba masanya rakyat Malaysia dikenali dengan identiti Bangsa Malaysia dan bukan lagi mengikut latar belakang kaum dan ini adalah keunikan parti ini yang diterajui masyarakat berbilang kaum.

“Kita juga punya kepemimpinan daripada golongan berusia dan juga muda, menjadikan ini satu lagi kekuatan PBM. Walaupun masih baharu, tetapi lebih kuat daripada beberapa parti politik lain sedia ada,” katanya lagi.

Terdahulu, Zuraida berkata mereka masih menunggu keputusan rasmi daripada BN berhubung permohonan untuk menyertai gabungan tersebut.


Tujuh mayat mangsa nahas helikopter di Itali ditemukan

Pasukan penyelamat menemui mayat tujuh individu yang terbunuh dalam nahas helikopter di Itali, kata pihak berkuasa tempatan pada Sabtu (11 Jun), dua hari selepas pesawat itu hilang daripada skrin radar.

Helikopter itu telah berlepas dari Lucca di Tuscany, pada Khamis (9 Jun) dan sedang menuju ke arah bandar utara Treviso apabila ia hilang dalam cuaca buruk di kawasan terpencil.

“Penyelamat telah menemui mati tujuh penumpang dari helikopter itu, empat warga Turki dan dua warga Lubnan, yang dalam perjalanan perniagaan ke Itali, serta juruterbang Itali,” kata pejabat pengawas di bandar Modena dalam satu kenyataan.

Helikopter itu ditemui di kawasan pergunungan di sepanjang sempadan antara Tuscany dan wilayah Emilia Romagna, kata kenyataan itu.

Pendakwa raya telah mengepung kawasan itu sebagai sebahagian daripada siasatan kejadian itu.

“Kami mendapat koordinat, dan pergi ke tapak dan mendapati semuanya terbakar.

“Helikopter itu secara amnya berada di dalam lembah, berhampiran sungai,” kata seorang penyelamat dalam video yang disiarkan di akaun Twitter Tentera Udara Itali.

Ahli perniagaan Turki bekerja untuk Produk Pengguna Eczacibasi, anak syarikat kumpulan perindustrian utama Turki, Eczacibasi. Mereka telah menghadiri pameran teknologi kertas di Itali, kata syarikat itu dalam satu kenyataan.

Helikopter, Koala AW119 yang dikeluarkan oleh kumpulan pertahanan Leonardo.

Agensi berita Ansa melaporkan ia dimiliki oleh syarikat pengangkutan dan penyelenggaraan aeronautik Avio Helicopters, yang berpangkalan di Thiene, di utara Itali. – Agensi